title: Twentieth Anniversary Macintosh

text: TAM oli Classic Macintoshien tapaan rakennettu laite, jossa näyttö ja keskusyksikkö sijaitsivat samassa kotelossa. Vanhojen mallien sijaan TAM sisälsi 12" nestekidenäytön, joka mahdollisti ohuen, futuristisen koteloinnin. Kotelo sisälsi myös suuret kaiuttimet ja laitteistoon kuului subwoofer. Äänijärjestelmä oli Bosen suunnittelema. ATI 3D Rage II -näytönohjaimella varustetussa laitteessa oli TV- ja radioviritin sekä S-videoliitäntä. TAMin arkkitehtuuri perustui Power Macintosh 5500 -malliin.


Haminan Pyhien apostolien Pietarin ja Paavalin kirkko on vuonna 1837 valmistunut Haminan ortodoksisen seurakunnan kirkko.


title: Haminan Pyhien apostolien Pietarin ja Paavalin kirkko

text: Kirkko on pyhitetty pyhille apostoleille Pietarille ja Paavalille. Tyylillisesti uusklassismia ja bysanttilaisia muotoja edustavan pyörötemppelin on suunnitellut Louis Visconti. Kirkon uusbysanttilainen kellotorni on rakennettu 1862. Kirkko sijaitsee Raatihuoneentorin vieressä paikalla, jossa sijaitsi aiemmin luterilaisen kaupunkiseurakunnan Elisabetin kirkko (rakennettu 1750, tuhoutui Haminan palossa 1821), samoin kuin sen edeltäjä Ulrika Eleonoran kirkko (rakennettu 1732, tuhoutui 1742).


title: Martijn Zuijdweg

text: Martijn Hendrik Zuijdweg (s. 16. marraskuuta 1976 Rotterdam, Etelä-Hollanti) on entinen alankomaalainen uimari, joka voitti Kesäolympialaisissa 2000 pronssia 4x200 metrin vapaauintiviestissä. Hänen joukkuetovereitaan olivat Pieter van den Hoogenband, Johan Kenkhuis ja Marcel Wouda.


title: Regina Hall

text: Regina Hall (s. 12. joulukuuta 1970) on yhdysvaltalainen elokuva- ja televisionäyttelijätär.


title: Regina Hall

text: Hall syntyi Washington DC:ssä. Hän valmistui New Yorkin yliopistosta vuonna 1997 ja esiintyi ensimmäisessä televisiomainoksessaan samana vuonna.


title: Regina Hall

text: Hall tunnetaan mm. rooleistaan televisiosarjassa "Ally McBeal" ja elokuvakomediasarjassa "Scary Movie". Hän on esittänyt kaikissa sarjan elokuvissa Brenda Meeksia, Anna Fariksen näyttelemän Cindy Campbellin parasta ystävätärtä.


title: Regina Hall

text: Brenda Meeks on nähty jokaisessa "Scary Movie" -elokuvassa. Hän kuoli sarjan ensimmäisessä osassa, mutta palasi jälleen toiseen. Kahdessa ensimmäisessä osassa nähdään myös hänen veljensä, omintakeisesta naurustaan helposti tunnistettava ja kannabista poltteleva Shorty.


title: Regina Hall

text: Brenda kuolee jälleen "Scary Movie 3" -elokuvassa videonauhalta tulleen hirviön tappamana. "Scary Movie 4" -elokuvassa Cindy Campbell (Faris) kertoo luulleensa ystävänsä jo kuolleen, mutta hän on silti yhä hyvin elinvoimainen. Elokuvan lopussa hän synnyttää lapsen, jonka isä on maan tuhoamista yrittänyt avaruusolio.


title: Ana Belén Palomo

text: Ana Belén Palomo Jiménez (s. 20. lokakuuta 1977, Algeciras, Cádiz) on espanjalainen uimari, joka on edustanut kotimaataan kaksissa kesäolympialaisissa, alkaen vuodesta 2000. Hän karsiutui alkuerissä 50 metrin vapaauinnissa molemmilla kerroilla.


title: Workgroup Server 9150

text: Workgroup Server 9150 on Applen 25. huhtikuuta 1994 julkaisema, palvelinkäyttöön tarkoitettu tietokone. Muista Workgroup Server -palvelimista poiketen 9150 ei perustunut mihinkään tiettyyn Power Macintoshiin, vaan laitetta markkinointiin pelkästään palvelinkäyttöön. Workgroup Server 9150:n kotelo oli Quadra 950 -mallista tuttu, massiivinen tornikotelo. Vuonna 1995 laitteen suoritintehoa lisättiin. Workgroup Server 9150:n tuotanto lakkautettiin 18. toukokuuta 1996 Power Macintosh 9500 -mallin julkaisun jälkeen.


title: AutoCAD

text: AutoCAD on yleiskäyttöinen tietokoneavusteisen suunnittelun ohjelmisto (CAD), jota kehittää ja julkaisee yhdysvaltalainen Autodesk Inc. Ohjelmiston ensimmäinen versio julkaistiin vuonna 1982.


title: AutoCAD

text: 1990-luvun alussa AutoCAD nousi johtavaksi CAD-ohjelmistoksi PC-ympäristössä kautta maailman, koska se toi CAD-ohjelmistot pienyritysten ulottuville. Ohjelmiston "dwg"-tiedostotyypistä ja DXF-siirtoformaatista tuli suunnittelualalla de facto -standardeja, jotka ovat 2D-suunnittelussa yhä valta-asemassa. 2000-luvulla suunnitteluohjelmistojen kehityksen siirtyessä kohti 3D-solidimallinnusta, Autodesk lisäsi ohjelmiston 3D-ominaisuuksia ja niiden käytettävyyttä. Yhtiö kehitti ohjelmasta myös laajempia, määrätyille suunnittelualoille suunnattuja Desktop-ohjelmistoja, joita se vuosikymmenen lopussa siirtyi jälleen markkinoimaan Autocad-tuotteina (esim. Autocad Architecture, Autocad Mechanical).


title: AutoCAD

text: AutoCAD on vektorigrafiikkaohjelma, jonka tiedon käsittely perustuu graafisiin objekteihin, kuten viivoihin, murtoviivoihin, ympyröihin, kaariin ja teksteihin. Uusimpiin Autocad-versioihin on lisätty myös muun muassa pintatyökaluja, solidimallinnuksen perusmuodot ja korkealaatuinen renderöintimoottori. Autocad on kuitenkin omimmillaan viivapiirtoon perustuvassa 2D- tai 3D-suunnittelussa, eikä siitä löydy esimerkiksi nykyaikaisten 3D-mallinnusohjelmien piirrepohjaisuutta. Autodesk onkin liittänyt Autocadin useisiin Suite-ohjelmistopaketteihinsa piirtotyökaluksi mallintavan ohjemiston rinnalle. Ohjelmasta on kymmeniä kieliversioita.


title: AutoCAD

text:
AutoCAD on yleissuunnitteluohjelma, joka on laajennettavissa erilaisilla AutoDesk Inc:n tai muiden yritysten valmistamilla sovelluosalakohtaisilla laajennuksilla. Ohjelmistolla on useita rajapintoja, joiden avulla voidaan luoda lisätoimintoja useita eri ohjelmointikieliä käyttäen. Autocad onkin erittäin suosittu ohjelmistoalusta, jonka varaan on tehty tuhansia laajennussovelluksia eri sunnittelualoille ja eri tehtäviin.
AutoCAD LT on ominaisuuksiltaan rajoitetumpi ja edullisemmaksi hinnoiteltu versio samasta ohjelmasta. Suurin ero on vaatimattomampi 3D-toiminnallisuus ja ohjelmistorajapinnan puute. AutoCAD LT esiteltiin 1990-luvun alkupuolella.


title: Infineon Technologies

text: Infineon Technologies AG on suuri eurooppalainen puolijohdevalmistaja. Yrityksen perusti Siemens AG huhtikuussa 1999 erottamalla puolijohteiden valmistuksen omaksi yhtiökseen.


title: Infineon Technologies

text:
Yhtiö listattiin pörssiin seuraavana vuonna. Kesäkuun lopussa 2006 yhtiön palveluksessa oli 41 000 henkilöä, joista 7400 oli tutkimus- ja kehitystehtävissä. Kannattavuus oli vuonna 2006 huono ja tappiot olivat noin 250 miljoonaa euroa. Yrityksellä on tuotantolaitoksia ympäri maailman.
Vuoden 2006 ensimmäisellä puoliskolla Infineon oli neljän suurimman puolijohdeteollisuusyrityksen joukossa.


title: Infineon Technologies

text: Toukokuussa 2006 yrityksestä erotettiin muistipiiridivisioona omaksi yrityksekseen nimellä Qimonda AG. Se työllistää noin 12 000 henkeä.


title: Happy Feet

text: Happy Feet on vuonna 2006 ensi-iltansa saanut yhdysvaltalais-australialainen animaatioelokuva, jonka on ohjannut George Miller. Elokuvan keskeisiä ääninäyttelijöitä ovat Elijah Wood, Brittany Murphy, Hugh Jackman, Robin Williams, Nicole Kidman ja Hugo Weaving. Suomalaisina ääninä on muun muassa Niilo Syväoja, Petri Liski, Sari Ann Moilanen, Annituuli Kasurinen, Pertti Koivula, Kari Hietalahti, Juha Veijonen, Heikki Nousiainen, Eija Vilpas, Puntti Valtonen ja Ilkka Merivaara.


title: Happy Feet

text: Elokuvan keskushahmo on keisaripingviini Mumble, joka ei osaa laulaa, mutta tanssii sitäkin paremmin. Koska keisaripingviinien yhteisössä kuitenkin vaaditaan hyvää laulutaitoa, Mumble jää syrjään tästä yhteisöstä. Myöhemmin hän tutustuu latinoa laulaviin jääpingviineihin. Kun Mumble yrittää palata kotiyhteisöönsä, häntä syytetään kalakantojen vähenemisestä. Mumble kiistää syytökset, mutta hänet karkotetaan. Lopulta hän lähtee suurelle seikkailulle selvittämään syytä kalojen määrän vähentymiseen.


title: Happy Feet

text: Elokuva sai parhaan animaatioelokuvan Oscar-palkinnon vuonna 2007. Vuonna 2011 sai ensi-iltansa elokuvan jatko-osa "Happy Feet 2".


title: Punainen turvamies

text: Punainen turvamies () on humoristinen yleisnimitys kuolevalle, vähämerkitykselliselle perushahmolle elokuvissa ja televisiosarjoissa. Hahmon alkuperä juontaa "Star Trek" -televisiosarjaan, jossa aluksen punapaitaiset turvamiehet joutuvat usein uhraamaan henkensä tärkeämpien henkilöhahmojen puolesta. Punapaidan merkitys on tuoda esiin tilanteen vaarallisuus.


title: Madagaskarinmangustit

text: Madagaskarinmangustit eli linnustajanäädät ("Galidiinae") on Madagaskarilla kotoperäisenä elävään "Eupleridae"-petoeläinheimoon kuuluva alaheimo. Siihen kuuluu kuusi lajia, jotka edustavat neljää sukua. Aiemmin madagaskarinmangustit luokiteltiin mangustien heimoon, josta ne 2000-luvun alussa erotettiin ja yhdistettiin ennen sivettieläimiin luettujen kolmen "Euplerinae"-alaheimon lajin kanssa uudeksi "Eupleridae"-heimoksi.


title: Madagaskarinmangustit

text: Madagaskarinmangustit ovat hoikkia, lyhytjalkaisia ja pitkänomaisia eläimiä, jotka liikkuvat ryhminä etsien pieniä selkärankaisia ja hyönteisiä. Ne painavat 600-900 grammaa ja ovat 25-38 sentin pituisia. Ne elävät etupäässä metsissä ja ovat päiväaktiivisia. Kaikki lajit ovat harvinaistuneet elinalueiden vähenemisen ja vieraslajien aiheuttaman kilpailun takia. Kolme alaheimon lajeista on vaarantunut ja kaksi on luokiteltu uhanalaisiksi.


title: Itävallan jalkapallomaajoukkue

text: Itävallan jalkapallomaajoukkue edustaa Itävaltaa kansainvälisissä jalkapallon maajoukkuekilpailuissa. Se toimii Itävallan jalkapalloliitto ÖFB:n (Österreichischer Fussball-Bund) alaisuudessa, joka on perustettu 1904.


title: Itävallan jalkapallomaajoukkue

text:
Joukkueen pelipaidan väri on punainen, housujen valkoinen ja sukkien myös valkoinen.
Sen ensimmäinen peli ottelu oli vuonna 1902, jossa se voitti Unkarin 5–0. Itävalta on ollut mukana seitsemän kertaa MM-lopputurnauksessa, joissa sen suurin saavutus on pronssi 1954. Olympiahopeaa Itävalta saavutti 1936 Berliinissä. Loppuottelussa se hävisi tuolloin Italialle.


title: Matt Busby

text: Sir Matt Busby (26. toukokuuta 1909, Orbiston (nyk. osa Bellshilliä), Yhdistynyt kuningaskunta – 20. tammikuuta 1994) oli skotlantilainen jalkapalloilija, manageri ja Manchester Unitedin puheenjohtaja.


title: Matt Busby

text: Matt Busby edusti pelaajana pääasiassa Manchester Cityä (1929–36) ja Liverpool FC:ta (1936–39). Manchester Cityssä hän voitti FA Cupin vuonna 1934. Skotlannin jalkapallomaajoukkueessa Busby pelasi yhden maaottelun vuonna 1933. Toisen maailmansodan aikana hän pelaili ajoittain jalkapalloa esiintyen muun muassa kolme kertaa Chelsea FC:n paidassa. Lisäksi hän pelasi sota-aikana seitsemän epävirallista maaottelua Skotlannin maajoukkueessa.


title: Matt Busby

text: Busby siirtyi Manchester Unitedin pelaajavalmentajaksi vuonna 1945. Hänelle tarjottiin myös Liverpoolin valmentajanpestiä, mutta hän oli jo ehtinyt lupautua Manchester Unitedille. Jo lokakuussa samana vuonna hän lopetti pelaajana ja keskittyi managerin tehtävään. Manchester United oli tuolloin köyhä seura ja peliesityksetkin olivat vaatimattomia. Matt Busbyn onnistui kuitenkin valmentaa seura FA Cupin voittoon vuonna 1948. Kehitys jatkui ja vuonna 1952 seura voitti pitkästä aikaa liigamestaruuden. Mestaruusvuoden jälkeen jo kokeneista pelaajista koostunut joukkue hajosi ja Busby aloitti uuden joukkueen rakentamisen seuran kasvateista. Silloinen Manchester Unitedin joukkue saikin lempinimen "Busby babes" (Busbyn pienokaiset").


title: Matt Busby

text: Kehitystyö toi tulosta ja Manchester United voitti kaksi liigamestaruutta peräkkäin vuosina 1956–57. Joukkue lähti suosikkina voittamaan vuoden 1958 Euroopan Cupia. Kohtalo puuttui kuitenkin peliin ja 8 pelaajaa kuoli Münchenin lento-onnettomuudessa 6. helmikuuta 1958, kun joukkue oli palaamassa Belgradista. Manchester United oli juuri selvittänyt tiensä Euroopan Cupin välieriin.


title: Matt Busby

text: Matt Busby loukkaantui vakavasti, mutta selvisi hengissä. Hän ehti jo ajatella lopettavansa jalkapallon parissa, mutta päätti sitten rakentaa joukkueen uudelleen. Tammikuussa Busby oli nimetty Skotlannin maajoukkueen manageriksi vuoden 1958 MM-kisohin, mutta loukkaantumisen vuoksi kisat jäivät väliin. Loppuvuodesta hän valmensi Skotlantia kahdessa maaottelussa ja lopetti tehtävässä joulukuussa 1958.


title: Matt Busby

text: Ensimmäiset merkit uudesta menestyksestä tuli vuonna 1963, kun Manchester United voitti FA Cupin. Vuonna 1965 seura voitti liigamestaruuden kahdeksan vuoden tauon jälkeen. Seuraava mestaruus tuli vuonna 1967 ja seura pääsi Euroopan Cupiin. Matt Busby valmensi Manchester Unitedin ensimmäisenä englantilaisjoukkueena Euroopan Cupin voittoon vuonna 1968 kymmenen vuotta Münchenin tragedian jälkeen.


title: Matt Busby

text: Matt Busbyn unelma täyttyi Manchester Unitedin voittaessa Euroopan Cupin, joten hän lopetti managerin tehtävät vuonna 1969 ja siirtyi seuran johtotehtäviin. Joukkue menestyi huonosti uuden managerin alaisuudessa, joten Busby palasi joulukuussa 1970 vielä puoleksi vuodeksi managerin tehtäviin, mutta lopetti lopullisesti vuonna 1971 ja jatkoi seuran johtoportaassa. Vuonna 1980 Matt Busby aloitti Manchester Unitedin puheenjohtajana. Hän toimi tehtävässä aina kuolemaansa asti. Matt Busby on englantilaisen jalkapallon Hall of famessa. Hänet mainitaan The Beatlesin kappaleessa ”Dig it”.


title: Kagura (Inuyasha)

text: Kagura on kuvitteellinen henkilö manga- ja animesarja Inuyashassa. Kagura on tuulidemoni, jonka sarjan pääpahis Naraku loi sydämensä demoni-osan palasesta. Kaguran nimi tarkoittaa "jumalten tanssia", joka on šintolaisuuteen kuuluva rituaalitanssi. Hänen pukunsa on kagura-tanssijoille tyypillinen kimono.


title: Kagura (Inuyasha)

text: Kaguralla on punaiset silmät ja mustat hiukset, jotka ovat aina kiinni. Hän käyttää aseenaan viuhkaa, jonka avulla hän leikkaa vastustajansa palasiksi ja ohjaa tuulta. Tuulen avulla hän pilaa hyökkäysyritykset, kuten Inuyashan Tessaiga-miekalla tekemän "Tuulen haava" -iskun ("Kaze no Kizu"). Kagura osaa myös "elävien kuolleiden tanssin", jonka avulla hän hallitsee ruumiita käyttäen niitä taistelujoukkoinaan.


title: Kagura (Inuyasha)

text: Mangasarjassa Kagura esiintyy ensimmäistä kertaa 15. osassa ja animessa jaksossa 39.


title: Kagura (Inuyasha)

text: Kagura ei tahtonut olla Narakun joukoissa, mutta ei voinut karata, sillä Narakulla oli hänen sydämensä, jonka Naraku olisi kyennyt tarpeen tullen tuhoamaan. Sarjan loppupuolella Kagura ei kuitenkaan enää välittänyt hengestään, vaan paljasti Narakun olinpaikan tätä jahdanneelle Inuyashan isoveljelle Sesshōmarulle. Sesshōmaru jahtasi Narakua, koska Naraku oli huijannut hänet yrittämään Inuyashan tappamista ja hänen voimiensa imemistä itselleen. Kagura pyysi Sesshōmarua pysymään poissa, koska rakastui häneen ja halusi mieluummin kuolla, kuin antaa Sesshōmarun kuolla. Sesshōmaru ei antanut periksi, vaan luotti Kaguraan uskoen, että hän voisi tuhota Narakun. Samalla Kaguran paikka vaihtui animen tunnusmusiikissa Narakun ja hänen joukkojensa riveistä Sesshōmarun taustalle samaan kuvaan.


title: Kagura (Inuyasha)

text: Kaguran ja Sesshōmarun välinen ihmissuhde ei ehtinyt syventyä, koska Naraku luovutti Kaguralle hänen sydämensä takaisin ja haavoitti häntä samalla tappavasti. Sesshōmaru yrittää pelastaa Kaguran, mutta hänen miekkansa Tenseiga ei pystynyt siihen. Kagura kysyi Sesshōmarulta oliko hän pettynyt, koska Kagura ei ollut Naraku. "En, koska tiesin, että se olet sinä", Sesshōmaru vastasi. Pian sen jälkeen Kagura kuoli hymyillen sanoen: "Minä olen tuuli. vapaa tuuli". Katsoja voi päätellä, että tuuli, joka puhalsi Sesshōmarun yli hänen tajutessaan mitä Kaguran kuolema hänelle merkitsi, oli Kagura, joka oli muuttunut kuoltuaan tuuleksi. Myöhemmin mangan jaksossa 42 käy ilmi, että Sesshōmaru tunsi Kaguran kuoleman vuoksi surua ja vihaa.


title: Kanna

text: Kanna on fiktiivinen henkilö anime- ja manga-sarjassa Inuyasha. Kanna on pahan osapuolen kannattaja, sillä hän on pääpahan Narakun demonisydämen palasesta luotu. Kanna on noin 10-vuotias tyttö, jolla on valkoinen yöpuku, lopun valkeat hiukset ja ilmeettömät kasvot. Hän kanniskelee mukanaan peiliä, jolla hän voi kääntää vastustajan hyökkäyksen sekä imeä sieluja, ja sitä kautta Naraku voi pitää silmällä tapahtumia jossakin.Vihollisten näkökulmasta Kanna on vaarallinen siinäkin mielessä, ettei häntä voida aistia. Se johtuu siitä, että Kannalla ei ole läsnäoloa. Sen takia edes Kannan ns. "sisko" Kagurakaan ei kykene aistimaan häntä. Kannan lojaalisuus Narakulle ei oikein ole varmaa, koska hän ei puhu kuin kysyttäessä. Ennen kuolemaansa hän kumminkin kertoo Kagomelle miten tai mikä tappaa Narakun: "Valo on hänen kohtalokseen".


title: Cacophonous Records

text: Cacophonous Records on riippumaton brittiläinen levy-yhtiö, joka julkaisuissaan erikoistuu metallimusiikin synkempiin alagenreihin kuten black metaliin, death metaliin ja goottimetalliin. Yhtiö perustettiin vuonna 1993 ja tuli tunnetuksi julkaisemalla muun muassa Dimmu Borgirin, Cradle of Filthin, Sighin ja Bal-Sagothin varhaiset levytykset.


title: Giovanni Maria Nanino

text: Giovanni Maria Nanino (1543/44 – 11. maaliskuuta 1607) oli italialainen myöhäisrenessanssin säveltäjä, laulaja ja musiikinopettaja. Hänen nuorempi veljensä Giovanni Bernardino Nanino oli myös muusikko.


title: Giovanni Maria Nanino

text: Nanino syntyi Tivolin kaupungissa ja toimi poikasopraanona tuomiokirkossa Viterbossa. 1560-luvulla hänen arvellaan opiskelleen Giovanni Pierluigi da Palestrinan johdolla Roomassa. Hän myös seurasi Palestrinaa "maestro di cappellana".


title: Giovanni Maria Nanino

text: Vuodesta 1577 lähtien Nanino lauloi tenorina paavillisessa kuorossa. Hänen johdollaan opiskelivat mm. Felice Anerio, Antonio Cifra ja Gregorio Allegri. Nanino kuoli Roomassa.


title: Giovanni Maria Nanino

text: Nanino tunnetaan lähinnä madrigaaleistaan, joiden lisäksi hänen tuotantoonsa kuuluu esimerkiksi motetteja, valitusvirsiä, kaanoneita sekä hengellistä laulumusiikkia.


title: Epperly

text: Salih-Epperly oli yhdysvaltalainen kilpa-autovalmistaja, joka kilpaili Indianapolis 500 -kisoissa vuosina 1955 sekä 1957–60. Talli voitti kyseisen kisan kahdesti vuosina 1957–1958.


title: Pasadena (televisiosarja)

text: Pasadena on yhdysvaltalainen televisiosarja, joka esitettiin ensimmäisen kerran FOXilla syyskuusta marraskuuhun 2001. Sarjaa kuvattiin yhteensä 13 jaksoa, mutta vähäisten katsojalukujen vuoksi niistä esitettiin alun perin vain neljä. Sarja sai kuitenkin ylistystä kriitikoilta. Vuonna 2005 kaapelikanava SOAPnet esitti kaikki "Pasadenan" jaksot. Suomessa sarja esitettiin kokonaisuudessaan MTV3:lla kevään ja alkukesän 2002 aikana, jolloin se oli yksi kanavan katsotuimpia ulkomaisia ohjelmia. Sarjan loi Mike White. Diane Keaton oli yksi tuottajista.


title: Pasadena (televisiosarja)

text: "Pasadenan" päähenkilö on Alison Lohmanin näyttelemä teini-ikäinen Lily McAllister, joka näkee tuntemattoman henkilön itsemurhan ja alkaa tutkia varakkaan perheensä salaisuuksia. Sarjan tapahtumat sijoittuvat Kaliforniaan.


title: Hakudōshi

text:
Hakudōshi on fiktiivinen henkilö anime- ja mangasarjassa Inuyasha.
Hakudōshi on pääpaha Narakun ruumista erkautunut osa. Hakudōshi ilmestyy vasta sarjan puolivälin jälkeen, jolloin hän on Narakun toisen luomuksen Kaguran sylissä kanneltava vaaleahiuksinen vauva. Vauva halkesi ja toisesta puoliskosta tuli Hakuōshi ja hän rakensi itselleen noin 10-vuotiaan pojan ruumiin ja näin hänellä oli taas koko ruumis. Kun Hakudōshia vahingoitetaan, Naraku tuntee sen ja myös toisin päin. Hakudōshi tappaa demonin, joka omistaa demoni-hevosen ja jota pidetään jumalana. Sen seurauksena hevonen alkaa palvella Hakudōshia. Hakudōshi on yksi sarjan vahvimmista vihollisista: hän osaa luoda suojakentän, jonka pystyy läpäisemään ainoastaan Kikyōn pyhä nuoli. Myöhemmin hän kuolee kun Miroku imee tämän kätensä "kazanaa"-aukkoon, koska Naraku oli tajunnut hänen pettävän tätä ja poisti suojakentän hänen ympäriltään. Vaikka Hakudōshi silputtaisiin kuinka moneen osaan hän ei kuole vaan rakentaa kehonsa aina uudestaan ja uudestaan.


title: Miguel Muñoz

text: Miguel Muñoz Monzún (19. tammikuuta 1922 Madrid, Espanja – 16. heinäkuuta 1990 Madrid, Espanja) oli espanjalainen jalkapalloilija ja jalkapallovalmentaja. Muñoz vietti suurimman osan pelaaja- ja valmentajaurastaan Real Madridissa, ja on edelleen seuran pitkäaikaisin ja menestynein valmentaja.


title: Miguel Muñoz

text: Keskikenttäpelaajana pelannut Muñoz aloitti jalkapalloilun erinäisissä juniorijoukkueissa Madridin ympäristössä, mutta ei onnistunut herättämään Realin mielenkiintoa. Myöhemmin hän pelasi Logroñésissa (1943–1944), Racing Santanderissa (1944–1946) ja Celta Vigossa (1946–1948). Vuonna 1948 Muñoz auttoi omalta osaltaan Celtan neljänneksi liigassa ja cup-kilpailu Copa del Generalísimon loppuotteluun. Hän teki Celtan ainoan maalin 4–1-tappioon päättyneessä cupin loppuottelussa Sevillaa vastaan. Ennen seuraavan kauden alkua Real Madrid hankki sekä Muñozin että tämän maalikuninkuuden voittaneen joukkuetoverin Pahiñon riveihinsä.


title: Miguel Muñoz

text: Ensimmäinen Euroopan cup pelattiin kaudella 1955–1956 ja Muñoz sai kunnian olla seuransa ensimmäinen maalintekijä kilpailussa Real Madridin kohdatessa sveitsiläisen Servetten syyskuussa 1955. Kauden päätteeksi Real juhli kilpailun voittoa ja toisti saman vuotta myöhemmin. Espanjan-mestaruuden Muñoz voitti Realissa vuosina 1954, 1955, 1957 ja 1958. Vuosina 1948–1958 Muñoz pelasi kaikkiaan 347 ottelua Realissa. Hän pelasi myös seitsemän ottelua Espanjan maajoukkueessa.


title: Miguel Muñoz

text: Pelaajauransa jälkeen Muñoz toimi lyhyen aikaa Real Madridin reservijoukkueen Plus Ultran valmentaja ennen nimitystään edustusjoukkueen valmentajaksi vuonna 1959. Muñozin valmennuksessa Real Madridin hallitsi Primera Divisiónia. Seura voitti mestaruuden yhdeksän kertaa, joista viisi peräkkäin vuosina 1961–1965 ja kolme peräkkäin vuosina 1967–1969. Real voitti myös Euroopan cupin vuosina 1960 ja 1966, ja Muñozista tuli ensimmäinen henkilö, joka on voittanut kilpailun sekä pelaajana että valmentajana. Sittemmin samaan ovat pystyneet Giovanni Trapattoni, Johan Cruijff, Carlo Ancelotti, Frank Rijkaard ja Josep Guardiola.


title: Miguel Muñoz

text: Muñoz lähti Real Madridista kesken kauden 1973–1974. Myöhemmin hän valmensi Granadaa (1975–1976), Las Palmasta (1977–1979) ja Sevillaa (1979–1982). Hän valmensi myös Espanjan maajoukkuetta kahteen otteeseen, ensin viransijaisena neljän ottelun ajan vuonna 1969 ja myöhemmin vuosina 1982–1988. Hänen alaisuudessaan Espanja ylsi vuoden 1984 EM-kilpailuiden loppuotteluun ja vuoden 1986 MM-kilpailuiden puolivälieriin.


title: Miguel Muñoz

text: Pelaajana


title: Miguel Muñoz

text: Valmentajana


Salibandyn maailmanmestaruuskilpailut 2006 olivat historian 11. maailmanmestaruuskilpailut ja kuudennet miesten MM-kisat. Ne pelattiin Ruotsissa. Mukana oli yhteensä 26 maata kolmessa eri sarjassa. Edellisten maailmanmestaruuskilpailujen tapaan C-sarja pelattiin Espanjassa. Mestaruuden vei kuudennen kerran peräkkäin Ruotsi, toiseksi tuli Suomi ja kolmanneksi Sveitsi.


title: Salibandyn maailmanmestaruuskilpailut 2006

text: Turnaus oli sinänsä historiallinen, koska ensimmäistä kertaa salibandyn maailmanmestaruuskisojen historiassa Ruotsi menetti pisteen pelatessaan Sveitsiä vastaan tasan. Myös loppuottelun ratkaisu jouduttiin historiallisesti hakemaan jatkoajalla.Puola nousi B-sarjaan.


text: Viro nousi A-sarjaan.


title: STMicroelectronics

text: STMicroelectronics N.V. on ranskalais-italialainen puolijohdevalmistaja, jonka kotipaikka on Hollannissa, Schipholissa ja pääkonttori Sveitsissä, Geneven eteläpuolella Plan-les-Ouates’ssa.


title: STMicroelectronics

text: ST-ryhmä perustettiin kesäkuussa 1987 kahden puolijohdeyrityksen, Società Generale Semiconduttori (SGS) Microelettronica of Italy ja Thomson Semiconducteurs, ranskalaisen Thomsonin puolijohdehaaran yhdistyessä. Toukokuussa 1998 yritys muutti nimensä SGS-THOMSONista muotoon STMicroelectronics ja samalla Thomson SA vetäytyi yrityksestä.


title: STMicroelectronics

text: SGS Microelettronica ja Thomson Semiconducteurs ovat puolijohdeteollisuusyrityksiksi pitkäikäisiä:


title: STMicroelectronics

text: Puolijohdeteollisuudeen yhdistymisprosessiin STMicroelectronics on vaikuttanut ostamalla useita alan yrityksiä, kuten:


title: Ruka Slalom

text: Ruka Slalom on kuusamolainen alppihiihtoseura. Yhdistyksen kotirinne on Ruka.


title: Ruka Slalom

text: Ruka Slalom -seuran tarkoituksena on edistää alppihiihto- ja freestyleharrastusta ja -urheilua toiminta-alueellaan, innostaa jäseniään ja muitakin henkilöitä toimimaan seuran päämäärien hyväksi. Yhdistyksen tunnetuin jäsen on alppihiihtäjä Kalle Palander.


title: Pasadena

text: Pasadena voi tarkoittaa ainakin seuraavia:


title: Pierre Turgeon

text: Pierre Turgeon (s. 28. elokuuta 1969 Rouynd Noranda, Kanada) on ammattilaisuransa lopettanut kanadalainen ammattilaisjääkiekkoilija. Turgeon pelasi Buffalo Sabresissa, New York Islandersissa, Montreal Canadiensissa, St. Louis Bluesissa, Dallas Starsissa ja Colorado Avalanchessa. Pierren isoveli Sylvain oli myös NHL-pelaaja. Turgeon oli nuorempana myös lahjakas baseball-pelaaja, mutta teini-iässä jääkiekko vei voiton.


title: Pierre Turgeon

text: Turgeon lopetti 1 294 NHL-runkosarjaottelua käsittäneen uransa syyskuussa 2007. Hän piti uransa kohokohtina tilaisuutta, jossa Montreal Forum suljettiin 1996 ja 500 maalin saavuttamista.


title: Jimmy Bryan

text: James Ernest "Jimmy" Bryan (28. tammikuuta 1926 - 19. kesäkuuta 1960) oli yhdysvaltalainen kilpa-autokuljettaja, joka voitti Indianapolis 500 -kilpailun vuonna 1958.


title: Jimmy Bryan

text: Hän kuoli onnettomuuden jälkeen Langhorne Speedwayn radalla 19. kesäkuuta vuonna 1960, samana päivänä kuin kaksi kuljettajaa kuolivat Belgian Grand Prix'ssa, tehden päivästä yhden traagisimman moottoriurheilun historiassa.


title: Jimmy Bryan

text: Bryan on usean moottoriurheilun kunniagallerian jäsen, muun muassa


title: Pallotrigonometria

text: Pallotrigonometria tarkoittaa kolmiomittausta pallon pintaa pitkin. Koska pallopinta eroaa kaarevuutensa vuoksi tasosta, myös pallotrigonometrialla on eroja koulusta tuttuun tason trigonometriaan verrattuna. Pallotrigonometrialla on perinteisesti ollut erityisen suuri merkitys tähtitieteessä sekä navigoinnissa.


title: Pallotrigonometria

text: Pallotrigonometrian perusobjekti on pallokolmio. Pallokolmio muodostuu kolmen pallon keskipisteen kautta kulkevan tason ja pallon pinnan leikkauksena syntyvistä pallon isoympyrän kaarista. Pallokolmion kulmat ovat näiden tasojen väliset kulmat eli diedrikulmat. Koska isoympyrän kaarien suuruus ilmaistaan niitä vastaavien keskuskulmien suuruutena, pallokolmion sivut ja kulmat ilmoitetaan molemmat kulmamitoin. Pallotrigonometrian sovelluksissa käytetään lähes yksinomaan kulman mittayksikkönä astetta, mutta joissakin teoreettisissa tarkasteluissa on hyödyllisempää käyttää radiaaniyksikköä.


title: Pallotrigonometria

text: Olkoon formula_1 pallon keskipiste. Pallokolmion formula_2 napakolmio on formula_3, missä formula_4 on tason formula_5 normaali ja formula_6 on se normaalin ja pallon leikkauspiste, josta tarkasteltuna kaari formula_7 kuljetaan positiiviseen kiertosuuntaan ja formula_8, formula_9 määritellään analogisesti. Napakolmion sivuille formula_10 pätee formula_11, formula_12 ja formula_13. Osoittautuu, että kolmion formula_3 napakolmio on formula_2. Siis formula_16, formula_17 ja formula_18.


title: Pallotrigonometria

text:
Pallokolmioiden tuntemattomien osien laskeminen tunnettujen osien avulla perustuu pallotrigonometrian sini- ja kosinilauseisiin. Jos pallokolmion kulmat ovat formula_19, formula_20 ja formula_21 (pallokolmion kulmia ja sen kärkiä on tapana merkitä samalla symbolilla) ja niiden vastaiset sivut formula_22, formula_23 ja formula_24, niin pallotrigonometrian sinilauseen ilmaisevat yhtälöt
formula_25.
Pallotrigonometrian (ensimmäinen) kosinilause puolestaan sisältyy yhtälöön
formula_26
(ja siitä symbolien kiertovaihteluilla muodostettuihin yhtälöihin).


title: Pallotrigonometria

text:
Pallotrigonometrian toinen kosinilause puolestaan sisältyy yhtälöön
formula_27
(ja siitä symbolien kiertovaihteluilla muodostettuihin yhtälöihin).


title: Pallotrigonometria

text:
Pallotrigonometrian ensimmäisen kosinilauseen todistamiseksi oletetaan pallon säteeksi 1. Merkitään pallokolmion kärkipisteitä samoilla kirjaimilla kuin sen kulmia ja pallon keskipistettä formula_1:lla. Tason formula_29 normaalivektori on formula_30 ja tason formula_31 normaalivektori on formula_32. Kerrottavien vektorien pituus on 1, joten ristitulojen pituudet ovat formula_33 ja formula_34. Lisäksi formula_35, formula_36 ja formula_37. Normaalivektorien pistetulon avulla voidaan ilmaista tasojen formula_29 ja formula_31 välisen kulman kosini eli formula_40:
formula_41 Edellä käytettiin tietoa kertomisjärjestyksen vaihtamismahdollisuudesta skalaarikolmitulossa ja vektorikolmitulon laskukaavaa.


title: Pallotrigonometria

text: Pallotrigonometrian sinilause voidaan johtaa kosinilauseesta trigonometrian peruskaavojen avulla ja toinen kosinilause on ensimmäinen kosinilause sovellettuna formula_2:n napakolmioon formula_3.


title: Pallotrigonometria

text: Tasogeometrian kolmion kulmasummalause ei päde pallokolmioille. Pallokolmion kulmien summa on aina suurempi kuin formula_44. Tämän todistamiseksi tarkastellaan ensin pallokolmiota formula_45, missä formula_46 on pisteen formula_21 antipodipiste eli formula_21:stä piirretyn pallon halkaisijan toinen päätepiste. Tämän kolmion sivut ovat formula_49. Koska isoympyrän kaari formula_50 on pallon geodeettinen viiva eli lyhin tie pisteestä formula_19 pisteeseen formula_20, on formula_53 eli formula_54. Pallokolmion sivujen pituus on siis enintään formula_55. Kun tämä relaatio sovitetaan napakolmioon ja otetaan huomioon napakolmion sivujen ja alkuperäisen kolmion kulmien välinen yhteys, saadaan formula_56 eli formula_57. Pallokolmion ja tasokolmion kulmien summien erotusta formula_58 kutsutaan palloylijäämäksi tai pallokolmioylijäämäksi (engl. "spherical excess"). Jos pallokolmion kulmien formula_19, formula_20 ja formula_21 suuruudet on ilmoitettu radiaaneissa, palloylijäämä on


Pallotrigonometria


title: Pallotrigonometria

text: Pallokolmion pinta-ala formula_63 on suorassa yhteydessä sen palloylijäämään. Jos kulmayksikkönä käytetään radiaania, on


title: Pallotrigonometria

text: missä formula_65 on pallon säde. On nimittäin helppo nähdä, että pallokaksikulmiot, joiden kärjet ovat pallokolmion kärkiä ja sivut pallokolmion jatkeita, peittävät yhteensä puolipallon pinnan ja sen lisäksi kahdesti pallokolmion formula_2. Koska pallokaksikolmioiden alat ovat (jos kulmat ilmaistaan radiaaneina) formula_67, formula_68 ja formula_69 koko pallon pallon pinta-alasta eli formula_70, formula_71 ja formula_72, saadaan yhtälö formula_73, mistä formula_74.


title: Pallotrigonometria

text: Täten palloylijäämä ilmoittaa (steradiaaneissa) sen avaruuskulman, jossa pallokolmio näkyy pallon keskipisteestä katsottuna.


title: Pallotrigonometria

text: Pallotrigonometrian ensimmäisen kosinilauseen avulla voidaan määrittää kahden maapallon pinnan pisteen formula_20 ja formula_21 lyhin etäisyys, kun pisteiden maantieteelliset koordinaatit tunnetaan. Muodostetaan pallokolmio, jonka yksi kärki (formula_19) on pohjoisnapa ja toiset kärjet formula_20 ja formula_21. Tällöin formula_23 (tai formula_24) on joko formula_82 pisteen leveyskoordinaatti (jos piste on pohjoisella pallonpuoliskolla) tai formula_83 pisteen leveyskoordinaatti (jos piste on eteläisellä pallonpuoliskolla). Kulma formula_19 on joko pisteiden formula_20 ja formula_21 pituuskoordinaattien erotus (jos pisteet ovat molemmat itäisellä tai molemmat läntisellä pallonpuoliskolla) tai pienempi luvuista pituuskoordinaattien summa ja formula_87 pituuskoordinaattien summa (jos toinen piste on läntisellä ja toinen itäisellä pallonpuoliskolla). Ensimmäinen kosinilause kertoo pisteitä formula_20 ja formula_21 yhdistävän ispoympyräkaaren kosinin; kun tästä määritetään kulma formula_22 ja otetaan huomioon maapallon ympärysmitta noin 40000 km, saadaan isoympyräkaaren formula_7 pituus formula_92 km.


title: Kuumekouristus

text: Kuumekouristus on tila, jossa kuumeisella potilaalla esiintyy kouristuskohtauksia. Arvioidaan, että lapsista 2–5 % kärsii vaivasta.


title: Kuumekouristus

text: Tyypillisintä kuumekouristus on lapsilla, joiden ikä vaihtelee puolesta vuodesta viiteen vuoteen. Kohtaus menee yleensä ohi alle viidessä minuutissa. Tavalliset kuumekouristuskohtaukset eivät ole vaarallisia, mutta komplikoituneet voivat kestää jopa yli puoli tuntia. Komplikoitunut kuumekouristuskohtaus on vahingollinen ja saattaa jättää potilaan esimerkiksi osittain halvaantuneeksi. Noin kaksi kolmasosaa kuumekouristustapauksista on tavallisia ja vaarattomia.


title: Kuumekouristus

text: Osalla lapsista on tavallista suurempi alttius kuumekouristeluun. Kolmanneksella potilaista kohtaus toistuu uudelleen kuumeen yhteydessä. Yleensä kuumekouristusta ei esiinny yli 6-vuotiailla.


title: Kuumekouristus

text: Kuumekouristuksen ei ole voitu osoittaa altistavan epilepsialle. Kuumekouristus voi olla merkki useista infektioista, kuten flunssasta, välikorvantulehduksesta tai nielutulehduksesta, harvemmin mm. vakavasta aivokuumeesta tai aivokalvontulehduksesta. Kuumekouristuksen aiheuttaa yleensä ruumiinlämpötilan nopea nousu eikä niinkään lämpötilan poikkeuksellinen korkeus.


title: Macintosh Classic II

text: Macintosh Classic II on Applen 21. lokakuuta 1991 julkaisema tietokone. Macintosh SE/30 :n korvannut laite tunnettiin myös nimellä Performa 200. Muiden Macintosh Classic -mallien tavoin koneen keskusyksikkö ja näyttölaite oli koteloitu yhteen, mutta arkkitehtuuriltaan laite muistutti enemmän Macintosh LC -mallia. Macintosh Classic II -tietokoneiden tuotanto lakkautettiin 13. syyskuuta 1993 ja Apple lakkautti niiden tukipalvelut 1. tammikuuta 1998.


title: Mikki Hiiren jouluaatto

text: Mikki Hiiren jouluaatto (engl. "Mickey's Christmas Carol") on vuonna 1983 valmistunut yhdysvaltalainen lyhytelokuva, jonka tuotti Walt Disney Productions. Elokuva sai ensi-iltansa Yhdistyneessä kuningaskunnassa 20. lokakuuta 1983 ja Yhdysvalloissa 16. joulukuuta. Suomenkielisen ääniohjauksen teki Matti Ranin.


title: Mikki Hiiren jouluaatto

text: "Mikki Hiiren jouluaatto" on mukaelma Charles Dickensin romaanista "Jouluaatto", ja Roope Ankka esittää Ebenezer Scroogea ja Mikki Hiiri Bob Cratchitiä. Elokuva oli ensimmäinen Mikki-aiheinen elokuva 30 vuoteen. "Mikki Hiiren jouluaatto" oli Oscar-ehdokkaana parhaana lyhytanimaationa.


title: Mikki Hiiren jouluaatto

text: Elokuva oli Clarence Nashin viimeinen suuri rooli Aku Ankkana (hän esiintyi vielä myöhemmin Akuna muun muassa mainoksissa). Elokuvassa nähdään monia Disneyn eläinmaailman hahmoja, kuten muun muassa Mummo Ankka, mutta heillä ei ole vuorosanoja. Pluto on ainoa Disneyn vakiohahmoista, joka ei esiinny elokuvassa.


title: Mikki Hiiren jouluaatto

text: Englanninkielisessä versiossa hahmoja kutsutaan samoilla nimillä kuin romaanissa, mutta suomenkielisessä jälkiäänityksessä hahmoja kutsutaan niiden esittäjien mukaan, esimerkiksi Roope Ankkaa Roopeksi ja Mikki Hiirtä Mikiksi.


title: Mikki Hiiren jouluaatto

text: Joulu lähestyy, mutta Ebenezer Scrooge (Roope Ankka) ajattelee silti vain rahaa. Hänen alaisensa Bob Cratchit (Mikki Hiiri) työskentelee sisukkaasti hänen alaisenaan, vaikka onkin ylityöllistetty ja alipalkkainen. Scroogen työpaikalle saapuu kaksikko herra Myyrä ja herra Rotta, jotka keräävät rahaa köyhille, mutta saavat poistua paikalta ilman kolikon kolikkoa. Myös Scroogen sukulaispoika Fred (Aku Ankka) saapuu paikalle ja pyytää Scroogea jouluaterialle, mutta hänet käännytetään ovelta töykeästi.


title: Mikki Hiiren jouluaatto

text: Päivää ennen joulua Scroogen luo saapuu hänen entisen kollegansa Jacob Marleyn (Hessu Hopo) haamu. Marley, joka oli elinaikanaan yhtä töykeä ja itsekäs kuten Scrooge, tulee varoittamaan häntä. Jos Scrooge ei paranna tapojansa, hänen kohtalokseen tulee kuoltuaan Marleyn tapaan kantaa painavia kahleita ikuisesti. Marley kertoo entiselle ystävälleen, että häntä tulee tapaamaan kolme henkeä. Scroogen täytyy tehdä kaikki mitä henget tahtovat, sillä muuten hänen "ketjuistaan" tulee painavammat kuin Marleyn.


title: Mikki Hiiren jouluaatto

text: Kun Scrooge on nukkumassa, hänen luokseen saapuu Menneiden joulujen henki (Samu Sirkka), joka vie hänet takaisin nuoruuden aikoihin. Silloin Scroogella oli paljon ystäviä ja tyttöystävä Isabelle (suomenkielisessä jälkiäänityksessä Kultu Kimallus) (Iines Ankka). Kun ensimmäisen muistelman ajankohdasta on kulunut kymmenen vuotta, Isabelle (Kultu) tiedustelee Scroogelta parin avioutumisaikeista. Mutta Scrooge särkee naisen sydämen, kun raha osoittautuu Scroogelle tärkeämmäksi kuin rakkaus. Menneiden joulujen henki vie Scroogen takaisin kotiin jättäen hänet tunnon tuskissaan suremaan omaa käytöstään.


title: Mikki Hiiren jouluaatto

text: Pian ensimmäisen hengen vierailun jälkeen saapuu Nykyisen joulun henki (Ville Jättiläinen), joka vie Scroogen Bob Cratchitin kodin ulkopuolelle. Ikkunan takaa katsoessaan Scroogelle valkeaa, kuinka köyhä perhe onkaan ja että perheen poika Timi on vakavasti sairas. Kun Scrooge haluaa tietää totuuden Timin tulevaisuudesta, henki ja Cratchitien talo katoaa.


title: Mikki Hiiren jouluaatto

text: Hetken päästä Scrooge huomaa olevansa hautausmaalla ja Tulevien joulujen henki (Musta Pekka) näyttää Cratchitien perheen surevan Timin haudan äärellä. Henki näyttää myös Scroogelle hänen oman hautansa, ja tönäisee Scroogen hautaan. Kun Scrooge luulee kuolevansa, hän huomaa olevansa omassa huoneessaan. Hän päättää korjata tekemänsä vääryydet ja tuottaa kaikille iloa.


title: Mikki Hiiren jouluaatto

text: Muissa rooleissa ovat Jarno Hiilloskorpi, Olli Tuominen, Aimo Tepponen, Matti Olavi Ranin ja Pauli Poranen.


title: Rasmussenin aivokuume

text: Rasmussenin aivokuume on aivoissa esiintyvä keskushermostoa vaurioittava tulehdussairaus. Tyypillisesti tautia esiintyy alle 10-vuotiailla lapsilla mutta harvinaisempana myös nuoruusikäisillä ja aikuisilla.


title: Rasmussenin aivokuume

text: Rasmussenin aivokuumeessa potilaan aivokalvot vaurioituvat pahoin ja hänen kehityksensä taantuu. Sairastuneella esiintyy epileptisiä kohtauksia ja toisinaan toispuolinen halvaus tai sokeutuminen.


title: Rasmussenin aivokuume

text: Rasmussenin aivokuume kuvattiin ensimmäistä kertaa vuonna 1958. Sairautta voidaan hoitaa esimerkiksi kirurgisesti, mutta epilepsialääkkeet eivät yleensä auta kohtauksiin.


title: Rasmussenin aivokuume

text: Rasmussenin aivokuume aiheuttaa monesti ongelmia puheessa. Sairaus etenee vaivihkaa ja vammauttaa potilaan useimmiten vakavasti. Kyseessä on erittäin harvinainen enkefaliitti, johon arvioidaan sairastuvan yhden ihmisen 500 000–1 000 000:sta.


title: Brian Campbell

text: Brian Wesley Campbell (s. 23. toukokuuta 1979 Strathroy, Ontario) on kanadalainen jääkiekkoilija. Hän siirtyi kaudeksi 2011–2012 Florida Panthersiin. Brian Campell ostettiin Chicago Blackhawksiin kesällä 2016.


title: Brian Campbell

text: Campbell pelasi junioriuransa OHL-joukkueessa Ottawa 67’s ja teki puolustajille korkeita pistemääriä. Buffalo Sabres varasi hänet NHL:ään kuudennella kierroksella numerolla 156. Brian pelasi seuraavan kauden junioreissa, mutta hän pelasi myös kaksi pudotuspeliottelua Sabresin farmijoukkue Rochester Americansissa. Seuraavan kauden Campbell aloitti farmissa, mutta pelasi myös 12 NHL-ottelua. Myös seuraava kausi kului Campbellilta pääasiassa farmissa Americansissa. Kaudella 2001–2002 Campbell pelasi jo 29 NHL-ottelua, mutta osa kaudesta meni farmissa. Brian sai ensi kertaa vakiopaikan NHL:stä kaudella 2002–2003, jolloin hän pelasi liigassa koko kauden ajan. Tuolloin Campbell ei kuitenkaan vielä saanut vakiinnutettua kovin suurta roolia joukkueesta.


title: Brian Campbell

text: Kaudella 2004–2005 astui voimaan työsulku, ja Brian lähti pelaamaan Eurooppaan. Seura oli Jokerit. Campbell toi Jokereille taitoa ja luisteluvoimaa puolustukseen. Campbell voitti Jokereissa hopeaa, ja oli yksi joukkueen tärkeimmistä pelaajista.


title: Brian Campbell

text: Työsulku päättyi ja kaudella 2005–2006 Brian teki läpimurron NHL:n eliittiin kehittyen yhdeksi NHL:n parhaista kiekollisista puolustajista. Kausilla 2006–2007 ja 2007–2008 hänet valittiin un. Helmikuussa 2008 NHL:n siirtorajan viimeisenä päivänä Campbell kaupattiin San Jose Sharksiin vaihdossa Steve Bernieriin ja ensimmäisen kierroksen varausvuoroon. Buffalo antoi vielä Sharksille seitsemännen kierroksen varausvuoron. Kesällä 2008 Campbell teki sopimuksen Chicago Blackhawksin kanssa ns. vapaana agenttina.


title: Brian Campbell

text: Campbell pelasi Chicagossa kolme kautta ja voitti kaudella 2009–2010 Stanley Cup -mestaruuden. Kauden 2010–2011 jälkeen hänet myytiin Florida Panthersiin. Campbell suostui purkamaan kauppaamisen estävän sopimuspykälän vaihtokauppaa varten. Chicago sai vaihdossa hyökkääjä Rostislav Oleszin.


title: Tripoli (Libanon)

text: Tripoli (, kokonaan "Ṭarābulus Al-šām") on kaupunki ja satama Luoteis-Libanonissa. Vuonna 2003 kaupungissa oli arviolta 212 900 asukasta. Väestön valtaosa on sunnalaisia, mutta kaupungissa on myös kristitty- ja alaviittivähemmistö.


title: Tripoli (Libanon)

text: Tripoli sijaitsee Välimeren rannikolla ja se on pohjoisin Libanonin rannikon useista keskuksista. Kaupunki tunnetaan Pohjois-Libanonin pääkaupunkina ja se sijaitsee noin 85 kilometriä maan pääkaupunki Beirutista pohjoiseen. Kaupunki sijaitsee rannikkotasangolla ja rakennettu alue rajautuu sisämaassa päin kohoavaan maastoon. Tripolin rakennettu metropolialue käsittää itse Tripolin kunnan lisäksi kaksi sen naapurikuntaa, al-Minan ja Beddaouin.


title: Tripoli (Libanon)

text: Tripolia on asutettu jo foinikialaisten aikana, mutta sen alkuperäistä foinikialaista nimeä ei tunneta. Ensimmäiset maininnat kaupungista historiallisissa lähteissä ovat peräisin Persian valtakunnan ajoilta. Sen nykyinen nimi on taustaltaan kreikkalainen ja viittaa alkuperäiseen kolmeen kaupunginosaan, joita erotti toisistaan muuri. Pian kristinuskon synnyn jälkeen Tripolista tuli hiippakunta, jonka perusti tarinan mukaan apostoli Pietari, joka nimitti kaupungin ensimmäisen piispan. Tuolloinen Tripoli sijaitsi sen nykyisen sataman alueella. Muslimit valloittivat kaupungin Bysantin valtakunnalta umaijadien kalifi Muawija I:n lähetettyä sinne joukkonsa. Muslimien piirittäessä kaupunkia sen asukkaat pakenivat laivoilla. Muawija asutti tyhjentyneen kaupungin lähteistä riippuen juutalaisilla tai persialaisilla. Vuonna 1047 persialainen matkailija Nasir Khusraw kuvaili kaupungissa asuvan noin 20 000 henkilöä, joiden valtaosa oli tuolloin šiialaisia.


title: Tripoli (Libanon)

text: Ristiretkien aikana Tripolin kreivikunta annettiin Toulousen kreivi Raimund IV:lle. Ristiretkeläiset valtasivat kaupungin piirittämällä ja sen eristämiseksi rakennettiin linna Mons Peregrinus -nimiselle kukkulalle, jonka ympärille kasvoi ajan mittaan pieni kaupunki. Raimund itse kuoli ennen kaupungin kukistumista vuonna 1109. Vuonna 1170 kaupunki kärsi mittavia tuhoja maanjäristyksessä. Ristiretkeläiset menettivät Jerusalemin vuonna 1187, mutta Tripoli säilyi heidän hallussaan vielä toisen vuosisadan ajan. Mamelukkisulttaani al-Mansur Qalawun valloitti kaupungin vuonna 1289. Uutta Tripolia rakennettiin sittemmin Mons Peregrinuksen ympärille vanhan kaupungin kutistuessa mitättömäksi ja tullen tunnetuksi sittemmin nimellä al-Mina.


title: Tripoli (Libanon)

text: Osmanien vallattua Syyrian Tripolista tuli ensin sancakin ja sittemmin oman eyaletinsa pääkaupunki. Kaupunki toimi sisämaassa sijanneiden Homsin ja Haman satamana. Sen taloudellinen merkitys kuitenkin hupeni Beirutin, Sidonin ja Akkon kustannuksella. Vuonna 1545 kaupungissa asui 1 743 perhettä (1 294 muslimia, 316 kristittyä ja 178 juutalaista) ja vuoteen 1623 mennessä heidän määränsä oli enää 1 320 (749 muslimia, 432 kristittyä ja 139 juutalaista). Sen alamäki jatkui aina 1800-luvulle saakka. Vuonna 1876 rakennettiin tie ja rautatie Homsiin. Tie Beirutiin avattiin vuonna 1909 ja vuonna 1911 kaupunki yhdistettiin rautatiellä Aleppoon. Samaan aikaan Tripolin asukasluku oli 24 000 ja al-Minan 8 500. Sunnalaisia muslimeja oli molemmissa yhteensä 24 100, kreikkalaisortodoksisia kristittyjä 6 800 ja maroniitteja 1 500. Ensimmäisen maailmansodan aikana emiiri Faisal valloitti Damaskoksen vuonna 1918 ja nimitti Tripolin muftin kuvernööriksi. Ranskalaiset joukot valtasivat kuitenkin Tripolin 12. lokakuuta samana vuonna.


title: Tripoli (Libanon)

text: Ranskalaiset perustivat Suur-Libanonin, joka erosi hallinnollisena alueena Syyriasta. Tripolin entisestä muftista tuli ranskalaisten vastaisen liikkeen johtaja. Libanon itsenäistyi 1940-luvulla, mutta sen historiaa on leimannut sittemmin poliittinen epävakaus ja konflikti. Libanonin kriisi 1958 syttyi Tripolista käsin. Paikalliseen politiikkaan vaikutti nasserilaisuus ja arabimaailman yhtenäisyysliike, kun taas maan presidentti Camille Chamoun pyrki liittämään maan länsimaihin. Libanonin sisällissodan alkaessa Tripolissa perustettiin sunnalaisten islamistijärjestöjen liitto Harakat al-Tawhid al-Islami ja vuonna 1983 kaupungista tuli turvapaikka Beirutista karkotetulle Palestiinan vapautusjärjestölle. Kaupungin alaviitit olivat hallitsevassa asemassa Syyrian armeijan miehittäessä Libanonia 1980-luvulla ja sektariaaniset jännitteet ovat nousseet jälleen esiin Syyrian sisällissodan myötä sunnalaisen enemmistön kannattaessa Syyrian kapinallisia ja alaviittien Bašar al-Assadin hallintoa.


title: Tripoli (Libanon)

text: Tripoli on Beirutin jälkeen Libanonin tärkein taloudellinen keskus. Kuran tasangolla kaupungista etelään ja itään, sekä Akkarissa pohjoisessa viljellään hedelmiä ja vihanneksia. Maatalouden nykyaikaistamiseen on hiljattain tullut ulkomaalaisia sijoituksia. KTripolissa on myös teollisuutta. Sen pohjoispuolella sijaitsee öljynjalostamo, jonne päättyy yös nykyisin käyttämätön Kirkukista saapuva öljyputki. Chekkassa Tripolista etelään sijaitsee puolestaan Libanon suurin sementtitehdas. Muihin aloihin lukeutuvat esimerkiksi saippuan ja puuvillatuotteiden valmistus, merisienten kalastus, sekä tupakan ja hedelmien jatkojalostus. Kaupunki on myös tärkeä satama.


title: Tripoli (Libanon)

text: Vuonna 2003 Tripolissa oli arviolta 212 900 asukasta. Metropolialueella oli vuonna 2015 yhteensä 478 504 asukasta. Kaupungin asukkaiden enemmistö harjoittaa sunnalaista islamia. Noin 50 000 henkilön kokoinen alaviittivähemmistö asuttaa pääasiallisesti Jabal Muhsinin kaupunginosaa. Kristityt muodostavat noin 6 % kaupungin väestöstä. Kristityt ovat pääasiassa ortodokseja ja aikanaan olemassa ollut maroniittivähemmistö on muuttanut muualle. Syyrian sisällissodan takia kaupunkiin on saapunut lisäksi noin 72 000 pakolaista Syyriasta, joiden lisäksi kaupungissa on asunut ennestään palestiinalaispakolaisia.


title: Formula 1 -kausi 1975

text: Formula 1 -kausi 1975 oli 26. Formula 1 -kausi. Se alkoi 12. tammikuuta ja päättyi 5. lokakuuta 1975 14:n kilpailun jälkeen. Kuljettajien mestaruuden voitti Niki Lauda, ja valmistajien mestaruuden Ferrari. Mestaruus oli Laudalle ensimmäinen. Valmistajien mestaruus oli Ferrarille ensimmäinen sitten vuoden 1964.


title: Lars Svedberg

text: Lars Runar Svedberg (s. 23. tammikuuta 1945 Helsinki) on suomalainen näyttelijä, teatterinjohtaja ja teatteriohjaaja. Hänet tunnetaan myös kertojana ja äänikirjojen lukijana.


title: Lars Svedberg

text: Svedberg alkoi näytellä teatterissa jo nuorella iällä, ja hän avusti radiossa ja televisiossa vuodesta 1963 alkaen ohjauksessa ja näytelmätehtävissä. Vuosina 1963–1967 hän näytteli ja ohjasi sekä Ylioppilasteatterissa että Studentteaternissa, ja hän oli myös Kammarteaternin jäsen.


title: Lars Svedberg

text: Svedberg valmistui Teatterikorkeakoulusta vuonna 1966. Vuosina 1967–1969 hän näytteli Helsingin Kaupunginteatterissa. Vuosina 1969–1972 Svedberg toimi Turun ruotsalaisessa teatterissa johtajana, ohjaajana ja näyttelijänä. Vuosina 1974–1996 hän toimi Suomen Kansallisteatterissa näyttelijänä, vuosina 1980–1982 Kansallisteatterin taiteellisena johtajana ja vuosina 1989–1996 Kansallisteatterin sijaisjohtajana. Vuosina 1996–2002 Svedberg toimi Svenska Teaternin johtajana.


title: Lars Svedberg

text: Näyttelijänrooliensa lisäksi Svedberg on toiminut kertojana ja ääninäyttelijänä, ja hän on lukenut yli sata suomen- ja ruotsinkielistä äänikirjaa. Svedberg on ohjannut "Knalli ja sateenvarjo" -kuunnelmasarjaa.


title: Lars Svedberg

text: Svedberg on naimisissa näyttelijä Aila Svedbergin kanssa.


title: IMEC

text: IMEC (Interuniversity Microelectronics Centre) on eurooppalaisen puolijohdeteollisuuden yhteinen tutkimuslaitos, joka sijaitsee Leuvenin lähistöllä Belgiassa. Vuonna 2005 on avattu osasto Alankomaissa (IMEC-NL) yhteistyössä TNO:n (Netherlands Organisation for Applied Scientific Research) kanssa. IMEC keskittyy seuraavan sukupolven elektroniikan tutkimukseen noin 3-10 vuotta ennen teollisuuden tarvetta. IMECin organisaatiossa on noin 1,400 henkeä.


title: IMEC

text: IMECin perusti Prof. Roger Van Overstraeten 1984 voittoa tavoittelemattomana organisaationa Leuven Katolisen yliopiston yhteyteen ja sillä on valvova johtoryhmä, jossa ovat mukana teollisuuden edustajat, yliopistojen edustajat ja Flanderin hallinnon edustajat. Kesäkuussa 1999 professori Gilbert Declerck tuli Roger Van Overstraetenin seuraajaksi laitoksen johtajaksi.


title: Kantatie 44

text: Kantatie 44 on Sastamalan Kiikasta Kauhajoen Aronkylään kulkeva kantatie. Tien pituus on 150 kilometriä. Tie on kokonaisuudessaan kaksikaistainen ja laadultaan vaihteleva.Kiikan ja Kauhajoen välinen tie on rakennettu useassa osassa ja vaiheessa vuosikymmenten saatossa. Muutaman kilometrin pituinen yhdystie nykyiseltä valtatie 12:lta Kiikan kirkonkylään rakennettiin jo 1960-luvun alussa. Varsinkin Kiikan ja Kiikoisten välinen tie oli 1980-luvun lopulle saakka kapeaa ja mutkaista soratietä ja tämä osuus rakennettiinkin käytännössä kokonaan uudelleen. Myös Kiikoisten ja Kankaanpään välillä tie siirtyi uudelleen rakennettaessa monin paikoin sivuun entisestä reitistä. Kiikan ja Kankaanpään välinen seututie 258 muutettiin kantatieksi 44 vuoden 1996 tienumerouudistuksessa. Honkajoen ohikulkutie valmistui 90-luvun lopulla. Vuosituhannen vaihteessa myös seututiet 271 ja 669 muutettiin osaksi kantatietä 44. Valtatien 23 liittymä Kankaanpäässä on muutettu 2000-luvun puolivälissä kiertoliittymäksi.


title: Lancashirenkarjakoira

text: Lancashirenkarjakoira ("Lancashire Heeler") on pienikokoinen karjaa paimentava koira, joka on Suomessa vielä melko harvinainen. FCI tunnusti rodun vuonna 2016.


title: Lancashirenkarjakoira

text: Lancashirenkarjakoiran alkuperä on melko epäselvä. Yleisin teoria sen synnystä on welsh corgin ja manchesterinterrierin kantamuotojen risteyttäminen. On myös mahdollista, että welsh corgin sijaan on käytetty walesilaisten karjanajajien käyttämää risteytystä, jossa on myös welsh corgia. Myös manchesterinterrierin sijaan on voitu käyttää irlantilaista black&tan terrieriä.


title: Lancashirenkarjakoira

text: 1760-luvusta 1800-luvun alkuun heelererit toimivat apuna karjanajossa ajettaessa karjaa teurastamoihin. Heelerit olivat pieniä ja käteviä, kun karjaa ajettiin kapeilla kujilla. Heelerit sulkivat sivukadut edestä ja ohjasivat karjaa haukkumalla sekä ajoivat karjaa eteenpäin puremalla niitä kintereihin (engl. "heel"), josta juontaa rodun nimi. Pieninä koirina heelerit väistivät karjan potkuja painumalla litteäksi. Heelerit myös pyydystivät rottia ja vahtivat karjaa öisin. Heelerit ovat myös paimentaneet lampaita ja kanoja sekä toiminut monessa muussa eri tehtävissä.


title: Lancashirenkarjakoira

text: Heelerin koko vaihteli paljon. Suurimmat olivat jopa 23 tuumaa (lähes 60cm). Nykyisen rotumääritelmän mukaan heelerit ovat n. 12 tuumaa (n. 30cm). Aikoinaan pidettiin black&tan väritystä ainoaksi oikeaksi karjakoiran väriksi. Maatiloilla oltiin black&tan värille jopa niin uskollisia, että muunväriset tapettiin. Vuonna 1999 rotumääritelmään lisättiin liver&tan.


title: Lancashirenkarjakoira

text: Eri seuduilla oli omat heelerinsä. Heelereitä oli mm. Yorkshiressa, Norfolkissa, Cheshiressa, Devonshiressa ja Lancashiressa. Muut kuin Lancashiren heelerit katosivat ajan myötä.


title: Lancashirenkarjakoira

text: Lancashire Heeler Club perustettiin vuonna 1978 ja samana vuonna laadittiin rotumääritelmä. Klubiin rekisteröityihin 817 koiraan perustuu heelerikanta, sillä Britannian kennelklubi, joka hyväksyi lancashire heelerin roduksi 1981, hyväksyi rekisteriinsä vain Lancashire Heeler Clubin rekisteröimiä heelereitä. Ensimmäiset heelerit tulivat Suomeen 1981. Suomen Kennelliitto muutti myöhemmin nimen lancashire heeler viralliseksi suomalaiseksi rotunimeksi lancashirenkarjakoira.


title: Lancashirenkarjakoira

text: Lancashirenkarjakoira on pieni, vankkarakenteinen ja toimelias työkoira. Luusto on voimakas ja purenta leikkaava. Korvat ovat pystyt tai taittuneet (myös eriparisesti taittuneet sallitaan), ainoastaan lainkaan kohoamattomat luppakorvat ovat virhe. Silmät ovat mantelinmuotoiset ja väriltään tummat. Runko on noin 2,5 cm säkäkorkeutta pitempi. Etukäpälät ovat hieman ulospäin kääntyneet, mutta liikkeiden tulee silti olla vapaat. Aluskarvaa peittää lyhyt ja tiheä peitinkarva. Värit musta tai maksanruskea, joissa punaruskeita värimerkkejä. Valkoista sallitaan vain pieni pilkku rinnassa. Ihannesäkäkorkeus uroksilla on 30 cm ja nartuilla 25 cm.


title: Lancashirenkarjakoira

text: Lähes kaikki lancashirenkarjakoiran luonteenpiirteet kertovat sen alkuperästä maatilojen karjakoirana. Karjaa paimentaessa heelerin tuli olla rohkea sekä kyetä lukemaan karjan eleitä. Niiden täytyi olla työhaluisia ja yhteistyökykyisiä ihmisen kanssa. Vahtikoirina heelerit olivat valppaita sekä itsevarmoja. Nykyäänkin ne saattavat vahtia reviiriänsä haukkumalla. Heelerit toimivat myös seurakoirina taloissa. Heelerit ovat sosiaalisia, ihmisrakkaita ja iloisia persoonia.


title: Lancashirenkarjakoira

text: Heelerit nauttivat tekemisestä ja haluavat olla mukana perheensä tekemisissä. Heelerit ovat yleensä kontaktinhaluisia ja koulutettavuudeltaan erinomaisia. Kotikoirina heelereillä on usein karjapaimenen aistit, joten se yrittäisi olla laumansa johtaja.


title: Lancashirenkarjakoira

text: Lancashirenkarjakoiralla esiintyy jonkin verran perinnöllisiä silmäsairauksia ja polvien virheellistä rakennetta.


title: Lancashirenkarjakoira

text: Heelereiden silmissä esiintyy myös paljon merkityksettömiä muutoksia. Vuosien 1994–2005 aikana on tutkittu virallisesti 70 aikuista heeleriä, joista 28:lla oli jokin merkintä diagnoosissa. Yleisimpiä silmäsairauksia nillä ovat linssiluksaatio (voimakkaan linjasiitoksen vuoksi koko kannassa), CEA (collie eye anomalia), harmaakaihi ja PRA eli etenevä verkkokalvon surkastuminen. Suomessa on toistaiseksi kolme linssiluksaatiotapausta, joista yksi on Suomessa syntynyt koira. Harmaakaihia on yksi selvä ja yksi tulkinnanvarainen tapaus. PRA:ta on tavattu Suomessa yhdessä heelerissä.


title: Lancashirenkarjakoira

text: Heelereillä esiintyy myös patellaluksaatiota eli polvilumpion sijoiltaan menoa. Sille altistavat avoimet polvikulmaukset sekä väärät raaja-asennot, kuten sisäänpäin tai ulospäin kääntyneet polvet. Suomessa patellaluksaatiota on kaksi vakavan asteen diagnoosia.


title: Lancashirenkarjakoira

text: Lancashirenkarjakoirien määrä Suomessa ja maailmalla on melko vähäinen. Suomessa on paljon ulkomailta tuotuja heelereitä. Vuoden 2006 lopussa Suomen kanta oli 274. Ruotsissa kanta on noin 900 koiraa. Englannissa rekisteröityjä heelereitä vuoden 2004 loppuun mennessä oli noin 3800. Niiden määrä on koko ajan kasvamassa. 2000-luvulla Englannissa on rekisteröity vuosittain noin 150–180 heeleriä. Suomessa rekisteröintejä on viime vuosina ollut 30–50.


title: Lancashirenkarjakoira

text: Ennen lancashirenkarjakoiraa käytettiin pääasiassa maatiloilla apuna karjaa ajossa. Nykyään heelerin kanssa voi harrastaa monipuolisesti eri lajeja. Suomessa heelereitä kisaa agilityn kolmannessa luokassa, ja tokossa kaksi on saavuttanut voittajaluokan. Tokon ja agilityn lisäksi heelerin kanssa voi harrastaa mainiosti vaikkapa jälkeä tai raunioetsintää. Ruotsissa on agilityvalion arvon saavuttaneita heelereitä. Lisäksi Suomessa on viisi lancashirenkarjakoiraa suorittanut palveluskoirien käyttäytymiskokeen hyväksytysti. Suomessa on yksi heeler saavuttanut myös jäljestysvalion arvon.


title: Lancashirenkarjakoira

text: Heelereiden turkinhoito on melko vaivatonta. Turkin lyhyyden takia sitä ei tarvitse harjata kuin karvanlähdön aikaan ja muulloin aika ajoin. Turkki pestään puhtaanapidon vuoksi muutaman kerran vuodessa tai tarvittaessa. Kurakelien aikaan tassut ja vatsanalus kaipaavat usein pesua tai ainakin pyyhkimisen.


title: Kungsportsavenyn

text: Kungsportsavenyn, lyhennetään usein Avenyn, on Ruotsin toiseksi suurimman kaupungin, Göteborgin pääkatu. Se luotiin 1860- ja 1870-luvulla, kansainvälisen kaupunkisuunnittelukilpailun tuloksena. Katu on noin yhden kilometrin pituinen, ja se muistuttaa monin tavoin Pariisin Champs-Élysées'ta.


title: Gerberat

text: Gerberat ("Gerbera") on asterikasvien heimoon kuuluva suku, johon kuuluu noin 30 jäsentä. Yleensä viljellään Etelä-Afrikasta kotoisin olevaa lajia "Gerbera jamesonii" tai sen ja "Gerbera viridifolian" välistä hybridiä.


title: Gerberat

text: Gerbera on suosittu leikkokukkana ja ruukkukasvina. Ruukkugerberaa kastellaan kerralla paljon ja annetaan mullan kuivahtaa kasteluiden välillä. Kesällä lannoitetaan joka viikko. Gerbera ei viihdy hyvin sisätiloissa, koska se vaatii runsaasti valoa kukkiakseen.


title: Gerberat

text: Gerbera kukkii koko kesän ulkona, ja sisällä vain pienen hetken. Kasvin voi tuoda talvehtimaan viileään paikkaan, mutta usein siihen on kesän aikana iskenyt niin paljon tuholaisia, että se kannattaa heittää pois.


title: Ihotulehdus

text: Ihotulehdus syntyy, kun haavojen tai muiden ihovaurioiden kautta ihon sisään pääsee bakteereja. Joskus tulehdus paranee itsestään, ja vakavammatkin tulehdukset saadaan hoidettua antibioottikuurilla. Ihotulehdus ilmenee ihon turvotuksena, haavaumina, punoituksena tai ihottumana.


title: Kantatie 53

text: Kantatie 53 on Hämeenlinnan Tuuloksesta Padasjoelle kulkeva kantatie. Tien pituus on 47 kilometriä. Tie on valtatien 10 jatke valtatielle 24.


title: Kantatie 53

text: Vuoden 1938 tienumerointijärjestelmässä kantatie 53 oli Lohjanharjun ja Tammisaaren välinen maantie. Myöhemmin tietä jatkettiin niin, että pisimmillään se ulottui Mäntsälästä Hankoon. Vuoden 1996 tienumerouudistuksesta tie muutettiin valtatieksi 25.


title: Kantatie 53

text: Nykyinen kantatie 53 on osittain valtatien 4 ensimmäistä linjausta. Kun valtatie 4 siirrettiin kulkemaan Lahden kautta, jäi vanha tie maantieksi. Tuuloksen ja Padasjoen välisestä tiestä tehtiin kantatie 53 vuonna 1996. Muutos tehtiin jo muutamaa kuukautta ennen Mäntsälän ja Hangon välisen tien muuttamista valtatieksi, joten Suomessa oli hetken aikaa kaksi kantatietä 53.


title: Kantatie 53

text: Tuuloksen kohdalle rakennettiin kiertoliittymä kesällä 2009 osana Pohjoisten huoltoasema-alueen liikennejärjestelyjä.


title: Kantatie 53

text: Kantatien 53 ja valtatien 24 liittymä Padasjoella tullaan rakentamaan tulevaisuudessa eritasoliittymäksi.


title: Älvsborgin silta

text: Älvsborgin silta () on Götajoen ylittävä riippusilta Göteborgissa Ruotsin länsirannikolla. Se yhdistää kaupungin pohjoisen ja eteläisen osan. Sillan vihki käyttöön 8. marraskuuta 1966 silloinen viestintäministeri Olof Palme. Sillan rakentaminen alkoi vuonna 1963, sen suunnittelija on Sven Olof Asplund. Silta on kokonaispituudeltaan 933 metriä, sen pääjänne on 417 metriä ja kannen leveys 28,1 metriä. Teräsbetoniset pylonit kohoavat noin 90 metrin korkeuteen.


title: Älvsborgin silta

text: Silta maalattiin vihreäksi Göteborgin isännöimien vuoden 1995 yleisurheilun MM-kilpailujen kunniaksi. Maalausurakka aloitettiin vuonna 1993, ja maalaukseen käytettiin noin 36 000 litraa maalia.


title: Korvike

text: Korvike tarkoittaa erilaisten asioiden "korvaajaa", korvaamansa asian tilalla käytettävää. Nimitystä on käytetty erityisesti pula-aikoina, jolloin ulkomailta tuotavia tai muuten vaikeasti saatavia tuotteita on korvattu helpommin saatavilla. Kahvi korvattiin osittain tai kokonaan sikurilla tai paahdetulla viljalla. Paperia on käytetty korvaamaan kangasta. Suomessa käytettiin talvella 1941-42 paperia mattojen, patja-, verho- ja huonekalukankaiden sekä jalkineiden vuorimateriaalien valmistukseen tekstiilitehtaissa. Leipäviljan perinteinen korvike oli Suomessa pettu. Suomen 1940-luvun pula-aikana korvikkeista ja niiden käytöstä annettiin ohjeita kirjoissa, lehdissä ja mm. Martta-järjestön tilaisuuksissa.


title: Korvike

text:
Sota-aikana ja sen jälkeen sanaa korvike käytettiin erityisesti kahvin korvikkeista. Suomessa vuonna 1941 kauppaan tullut kahvin korvike oli pääasiassa valmistettu rukiista, ohrasta, lantusta ja voikukan juuresta, mutta sisälsi myös noin 25 prosenttia aitoa kahvia. Vuonna 1942 tuli käyttöön myös kahvin "vastike", joka ei sisältänyt aitoa kahvia lainkaan. Vastike sisälsi 85 % viljaa lopun ollessa sokerijuurikasta ja sikuria. Kahvin puute ylläpiti salakuljetusta. Suomeen tuotiin salaa Ruotsista sikäläistä kahvinkorviketta, jonka tuotenimi oli Mabou. Sitä välitti erityisesti haaparantalainen kauppias Erik (Erkki) Innala; hänet tunnettiinkin lisänimellä "Mabou-Erkki".
Korvikevoita valmistettiin siten, että osa voista korvattiin muilla ainesosilla, kuten jauhoilla ja maidolla. Korvaavina osina käytettiin myös kananmunaa ja perunasosetta. Munavoita käytetään edelleenkin yleisesti karjalanpiirakoiden kanssa. Korvikevoin ohjeita sisältyi esimerkiksi vuonna 1943 julkaistuun, kansanhuoltoministeriön tiedotustoimiston päällikkö Untamo Utrion toimittamaan kirjaan "Pois pula, pois puute: keinot ja korvikkeet käyttöön".


title: Korvike

text:
Korvikealkoholilla tarkoitetaan etyylialkoholia sisältävien, ei nautittavaksi tarkoitettujen aineiden käyttöä päihtymistarkoituksessa. Korvikealkoholi on siis alkoholijuoman korviketta.
Pula hyödykkeistä ja erilaisten korvikkeiden ilmaantuminen ärsytti kansalaisia. Tätä ilmentää Matti Jurva säveltämällään ja sanoittamallaan kappaleella Lauluke, eli laulun korvike (1934), joka ottaa kantaa myös kielen muuttumiseen. Siinä mm. todetaan: "Kaikki on nyt vastiketta, soossikin on kastiketta."


title: Terence Tao

text: Terence Chi-Shen Tao (s. 17. heinäkuuta 1975 Adelaide, Australia) on australialais-amerikkalainen matemaatikko. Hän työskentelee muun muassa osittaisdifferentiaaliyhtälöiden, kombinatoriikan ja analyyttisen lukuteorian parissa. Tao on tällä hetkellä UCLA:n matematiikan professori. Hän sai lukuteorian tutkimuksistaan matematiikan arvostetuimman palkinnon, Fieldsin mitalin, elokuussa 2006. Vain kuukausi myöhemmin, syyskuussa 2006, hän sai MacArthur Fellowship -palkinnon.


title: Terence Tao

text: Nykyään Tao asuu vaimonsa ja lapsensa kanssa Los Angelesissa, Yhdysvalloissa.


title: Terence Tao

text: Taon molemmat vanhemmat ovat ensimmäisen sukupolven maahanmuuttajia Hongkongista Australiaan. Hänen isänsä Tao Xiangguo on lastentautilääkäri ja äitinsä on entinen matematiikan opettaja. Terence Taon isä kertoi lehdistölle, että kahden vuoden iässä Terence opetti viisivuotiasta matematiikassa ja että Tao puhuu kantoninkiinaa, mutta ei kirjoita kiinaksi.


title: Terence Tao

text: Terence Tao osoitti matemaattisen lahjakkuutensa jo nuorena. Hän suoritti yliopisto-opintoja jo yhdeksän vuoden iässä. Hän on toinen niistä kahdesta lapsesta, jotka ovat saaneet Johns Hopkinsin Study of Exceptional Talent -ohjelmassa vähintään 700 pistettä SAT:n matematiikkatestissä kahdeksanvuotiaana. Hänen tuloksensa oli 760.


title: Terence Tao

text: Vuosina 1986, 1987 ja 1988 Tao oli nuorin osallistuja Kansainvälisissä matematiikkaolympialaisissa. Hän osallistui olympialaisiin ensi kertaa kymmenvuotiaana ja voitti pronssia 1986, hopeaa 1987 ja kultaa 1988. Hän voitti kultamitalin juuri täytettyään 13 vuotta ja on toistaiseksi olympialaisten nuorin kultamitalisti. 14-vuotiaana Tao liittyi Research Science Instituteiin. Hän suoritti kandidaatin ja maisterin tutkinnon 17-vuotiaana Flindersin yliopistossa Garth Gaudryn ohjauksessa. Vuonna 1992 hän sai Fulbright-stipendin aloittaakseen jatko-opinnot Yhdysvalloissa. Vuosina 1992–1996 Tao oli jatko-opiskelijana Princetonin yliopistossa ohjaajanaan Elias Stein. Tao väitteli tohtoriksi 20-vuotiaana. Samana vuonna hän alkoi työskennellä Kalifornian yliopistossa.


title: Beckholmsbron

text: Beckholmsbron () on Tukholman keskustassa sijaitseva puinen silta, joka yhdistää Djurgårdenin ja Beckholmenin saaret. Se rakennettiin alun perin vuosina 1848–1858, mutta useiden korjaustöiden jälkeen se päätettiin vuonna 1922 rakentaa kokonaan uudelleen.


title: Beckholmsbron

text: Silta on Tukholman säilyneistä puisista silloista ainoa, jota edelleen käyttävät myös raskaat kulkuneuvot. Tukholman kaupunginmuseo on luokitellut sillan historialliseksi monumentiksi. Nykyinen nimi virallistettiin vuonna 1961.


title: Kantatie 56

text: Kantatie 56 on Jämsästä Mänttään kulkeva kantatie. Tien pituus on 38 kilometriä.


title: Kantatie 56

text: Tie oli varsin kapea ja mutkainen, mutta vuosina 2013-14 sitä parannettiin merkittävästi noin 30 kilometrin matkalla eli lähes koko pituudeltaan. Tien päällysrakennetta stabiloitiin ja routivia kohtia korjattiin teräsverkoilla. Tien poikkileikkausta levennettiin noin kaksi metriä ja jyrkimpiä mutkia oikaistiin. Koko tiejakso myös päällystettiin uudelleen ja uusittiin kaksi kapeaa ja huonokuntoista siltaa. Mustalahden alueella Mäntässä rakennettiin uutta kevyen liikenteen väylää noin 2,5 kilometriä ja uusittiin tievalaistus. Hanke maksoi noin 7 miljoonaa euroa ja se paransi merkittävästi erityisesti raskaan liikenteen ajo-olosuhteita ja liikenneturvallisuutta.Vuoden 1938 tienumerointijärjestelmässä kantatie 56 oli tie Hämeenlinnasta Toijalan kautta Tampereelle. Alkuperäinen kantatie 56 on sittemmin lakkautettu valtateiden 3 ja 9 muutosten yhteydessä. Alkuperäisen kantatien 56 linjaus on pääpiirteissään sama kuin nykyisellä Hämeenlinnan ja Tampereen välisellä moottoritiellä.


title: Kantatie 56

text: Nykyinen kantatie 56 syntyi vuoden 1996 tienumerouudistuksessa, kun entiset maantiet 347 ja 603 muutettiin kantatieksi.


title: Veni Domine

text: Veni Domine on ruotsalainen progressiivista doom metalia soittava yhtye, joka perustettiin vuonna 1987.


title: Veni Domine

text: Yhtye sai jonkin verran huomiota metallimusiikin maailmassa varhaisilla albumeillaan "Material Sanctuary" ja "Fall Babylon Fall", jonka HM-lehti sijoitti 38. sijalle 100 kaikkien aikojen parasta kristillistä metallialbumia -listallaan vuonna 2010. Sittemmin Veni Domine on nykyisin jäänyt pienen kannattajajoukon suosioon.


title: Veni Domine

text: Alkuaikoina yhtyeen sanoitukset käsittelivät apokalyptisiä teemoja usein raamatullisesta näkökulmasta. Nykyisin sanoitukset käsittelevät henkilökohtaisia aiheita.


title: Veni Domine

text: Vuonna 1987 Sollentunassa Torbjörn Weinesjö ja Anders Olofsson perustivat Glorify-nimisen yhtyeen. Myöhemmin samana vuonna Fredrik Ohlsson liittyi laulajaksi. Häntä kutsutaan myös nimellä Fredrik Sjöholm, joka todennäköisesti on hänen oikea nimensä. Yhtyeen musiikillisiin vaikuttajiin kuuluivat ryhmät kuten TNT, Black Sabbath, Candlemass, Yes, Saga, Rainbow ja Deep Purple. Glorify valmistautui ensimmäistä konserttia ja demoäänityksiä varten. Ennen studioon menoa Magnus Thorman liittyi yhtyeeseen. Se äänitti kolme musiikkikappaletta "Stranger", "Always in Time" ja "Don't Be Wasted Forever". Ääniraidat yhdisti Mick Nordström, joka vaikutti yhtyeissä Modest Attraction ja Leviticus. Hän myös työsti yhtyeen toisen demon kappaleet "Face of the Prosecutor", "The King is Crowned" ja "The Saviour".


title: Veni Domine

text: Vuonna 1988 yhtye otti nimekseen Seventh Seal. Se soitti paikallisia konsertteja ja harjoitteli uutta kappaleaineistoa. Yhtyeen tyyli alkoi muotoutua vuoden 1990 tienoilla ja se varasi ajan Thunderload-studioon. Yhtye äänitti kolmannen demonsa, joka sisälsi kappaleet "Fall Babylon Fall", "Wisdom Calls" ja "Armageddon". Demon ansiosta yhtye sai esiintymismahdollisuuden brittiläisessä Greenbelt Festival -tapahtumassa, mikä oli iso edistysaskel Veni Dominelle.


title: Veni Domine

text: Greenbelt-festvaaleilla brittiläinen levy-yhtiö Kingsway Music näki yhtyeen. Yhtiön edustaja ja ryhmän tuleva manageri vakuutti Kingswayn yhtyeen mahdollisuuksista ja pian sille kirjoitettiin levytyssopimus. Yhtye meni Eastbourneen, Englantiin levyttämään ICC-studioon kesällä 1991. Samoihin aikoihin yhtyeen täytyi vaihtaa nimensä, sillä yhdysvaltalainen Seventh Seal uhkasi sitä oikeushaasteella saman nimen käytöstä. Fredrikin ja Magnuksen ehdotuksestä he vaihtoivat yhtyeen nimeksi Veni Domine.


title: Veni Domine

text: Oltuaan kolme viikkoa Englannissa, Fredric sairastui, ja yhtye joutui viimeistelemään albumin Tukholmassa, Ruotsissa. Pitkän, yli parikymmentäminuuttisen ja eeppisen "The Chronicle of the Seven Seals" -kappaleen vuoksi yhtyeellä oli rajallisesti käytettävissä studioita, jotka pystyisivät purkittamaan niin pitkän ääninauhan, sillä kappale oli paljon pitempi kuin mitä tavallisesti äänitettiin. Vaaditut resurssit täytti Thunderload-studio, jossa yhtye äänitti laulut, lisäsi joitain kitararaitoja sekä viimeisteli ääniraitojen yhdistelyn. Tiamat-yhtyeessä myös vaikuttanut P.A. Danielsson soitti albumilla kosketinsoitinta. Albumi painettiin cd- ja kasettiformaatteihin, ja sillä kertaa yhtyeen harkitsema vinyylipainos jäi tekemättä levy-yhtiön päätöksestä. Brittiläinen fantasiataiteilija Rodney Matthews maalasi albumin kansikuvan. "Fall Babylon Fall" julkaistiin Yhdysvalloissa R.E.X. Recordsin kautta, Euroopassa Massacre Recordsin kautta ja lukuisissa muissa maissa. Albumi sai hyviä arvosteluja lähes kaikkialla ja kiinnostus yhtyettä kohtaan kasvoi entisestään. Tyyliltään "Fall Babylon Fall" on sinfonista doom metalia ja Fredrikin laulutyyli hyvin korkeaa, ja muistuttaa perinteistä heavy metal -tulkintaa.


title: Veni Domine

text: Vuonna 1994 Veni Domine vaihtoi levy-yhtiönsä Thunderload Recordsiin. Yhtye äänitti Tukholmassa toisen albuminsa, "Material Sanctuaryn". Veni Domine pyrki tekemään albumista edellistä raskaamman ja progressiivisemman. Sen tuloksena monet yhtyeen uraa seuranneet pitävät "Material Sanctuarya" yhtenä Veni Dominen parhaimpana albumina. Monet kuvailivat albumin tyyliä yhdistelmäksi Queensrÿchen ja Black Sabbathin musiikkia "Material Sanctuary" on konseptialbumi, joka käsittelee ihmisen suhdetta materian palvomiseen.


title: Veni Domine

text: Vuonna 1996 yhtye esiäänitti uutta materiaalia ollessaan kiertueella Saviour Machinen ja Soul Cagesin kanssa. Demoaineistonsa hiottuaan yhtye meni myöhemmin studioon äänittämään kolmatta albumiaan "Spiritual Wasteland". Thunderload Records julkaisi albumin vuonna 1998.


title: Veni Domine

text: "Spiritual Wastelandin" julkaisusta oli kulunut liian kauan edelliseen albumiin nähden: yhtye oli ehtinyt unohtua metalliharrastajien mielissä sillä musiikkiteollisuus jättää alleen yhtyeet, jotka eivät julkaise uutta materiaalia vuosiin. Tämän vuoksi Veni Domine päätti työstää nopeasti uuden albumin, jonka aineistoa se alkoi kirjoittaa vuonna 1997.


title: Veni Domine

text: Yhtye kirjoitti aineiston valmiiksi vuonna 2000, jolloin se alkoi levyttää albumia "IIII: The Album of Labour". Valmiiksi hiotun materiaalin vuoksi yhtyeen levytysaikataulu oli tiukka ja se luuli saavansa albumin nopeasti purkitettua. Veni Domine äänittikin kaikki instrumentit aikataulun mukaisesti lukuun ottamatta laulua: Fredrik nimittäin otti oman aikansa laulun levyttämiseen.


title: Veni Domine

text: Joulukuussa Fredrik vilustui kylmän sään vuoksi. Yhtye piti tauon levytyssessioista. Jännitteet yhtyeen sisällä kasvoivat, kun Fredrikin olotila ei helpottunut viikkojen jälkeen. Fredrik kävi tapaamassa useita erikoisasiantuntijoita ja lääkäreitä, jotka eivät kuitenkaan osanneet selvittää mikä häntä vaivasi. Tämä sairaus viivästytti runsaasti yhtyeen levytyksiä. Yhtye siirsi äänitykset syksyn 2001 ajan kohtaan, jolloin sen oli tarkoitus tehdä viimeiset äänitykset. Yhtyeellä ei ollut mahdollisuuksia jatkaa levytyksiä Thunderload-studiossa, sillä monet yhtyeet olivat varanneet sen käyttöönsä pitkäksi aikaa. Veni Domine siirsi nauhansa Cell 9 ja Room of Doom -studioihin. Vuotta myöhemmin Thunderload-studiossa sattunut tulva tuhosi masternauhat ja laitteet. Yhtye vaihtoi analogisesta 2 tuuman nauhasta digitaaliseen, tietokonepohjaiseen äänitykseen ja miksaukseen. Talvella Torbjörn aloitti albumin ääniraitojoen yhdistelyn ja sai sen valmiiksi 29. toukokuuta 2002. Samana päivänä yhtye antoivat masternauhan levy-yhtiölle toivoen, että albumi julkaistaisiin pian.


title: Veni Domine

text: Moneen kuukauteen levy-yhtiö ei ottanut yhteyttä Veni Domineen. Yhtye oletti että Thunderload Records oli menettänyt kiinnostuksensa yhtyeeseen ja se alkoi etsiä muita keinoja julkaista albuminsa. Tuohon aikaan Veni Domine teki liikkeenhoitosopimuksen saksalaisen MCM Musicin, joka yritti hoitaa yhtyeen pois edellisestä levytyssopimuksestaan, kanssa. Thunderload Records ei kuitenkaan yllättäen halunnut päästää Veni Dominea alaisuudestaan. Levy-yhtiö oli valmis viemään asian oikeuteen, mitä yhtye ei halunnut. Eripuran vuoksi yhtyeen toiminta oli jäässä ja moni metalliharrastaja unohti Veni Dominen.


title: Veni Domine

text: Puolessa välissä kesäkuuta 2002 yhtye sai sovittua kiistansa Thunderload Recordsin kanssa puolituntisen puhelinkeskustelun jälkeen. "IIII - The Album of Labour" julkaistiin vuonna 2004. Sen musiikissa on enemmän vaikutteita perinteisen heavy metalin groovesta eikä tyyli ole enää mahtipontista ja uljasta vaan lähinnä tunnelmallista, eteeristä ja kokeellista. Lisäksi yhtyeen doom metal -juurien painostavuus on hieman vähentynyt ja osin vaihtunut hyväntuulisemmaksi ja ilmaisu on verrattavissa Dio-tyyliseen heavy metaliin. Tämä vieraannutti jotkut yhtyeen vanhoista ihailijoista. "IIII - The Album of Labour" sai vaihtelevia arvioita viestimissä. Albumi jäi myös yhtyeen viimeiseksi julkaisuksi, jonka sanoitukset käsittelevät Ilmestyskirjan sisältöä.


title: Veni Domine

text: Jonkin ajan kuluttua yhtye alkoi työstää viidettä studioalbumiaan. Yhtye etsi uutta levy-yhtiötä, sillä Thunderload Recordsilla ei ollut kiinnostusta jatkaa työtä Veni Dominen kanssa. Veni Dominella oli ollut tuttavallinen yhtys MCM Musiciin jo vuodesta 1996 Saviour Machinen kiertueen myötä, neuvottelujen jälkeen vuonna 2005 Veni Domine teki sopimuksen yhtiön kanssa. Albumi "23:59" julkaistiin loppuvuodesta 2006. 23:59:llä musiikkityyli on progressiivista metallia. Lisäksi Fredrikin laulu on aiempaa matalampaa. Albumi sai paremman vastaanoton kuin edeltäjänsä. Vuonna 2007 yhtye julkaisi kuudennen albuminsa nimeltä "Tonques".


title: Djurgårdsbron

text: Djurgårdsbron ("Djurgårdenin silta") on Tukholman keskustassa sijaitseva silta, joka yhdistää Djurgårdenin saaren mantereeseen Östermalmin kaupunginosan kohdalla. Silta toimii Narvavägenin eteläisenä jatkeena ja alkaa Strandvägeniltä.


title: Djurgårdsbron

text: Silta rakennettiin Tukholman isännöimää vuoden 1897 suurta taide- ja teollisuusnäyttelyä varten ja se valmistui 1896. Sillan suunnitteli arkkitehti Erik Josephson ja sen rakennutti insinööri Carl Fraenell. Silta on koristeltu Rolf Adlersparren veistämillä neljää skandinaavisen mytologian jumalaa esittävillä patsailla, jotka seisovat korkeiden graniittipylväiden päällä. Sillan pohjoispäässä ovat Heimdall ja Frigg, eteläpäässä Freija ja Thor.


title: Djurgårdsbron

text: Saaren ajoneuvoliikennettä rajoitetaan kesäaikaan sulkemalla silta moottoriajoneuvoilta busseja, takseja ja saaren asukkaita lukuun ottamatta. Vuonna 2018 siltaa on suljettu viikonloppuisin ja tiistai-iltaisin, jolloin saarelta kuvataan "Allsång på Skansen" -tv-ohjelma.


title: Miki Roqué

text: Miguel ”Miki” Roqué Farrero (8. heinäkuuta 1988 Tremp, Lleidan maakunta, Espanja – 24. kesäkuuta 2012) oli espanjalainen jalkapalloilija, hän oli pelipaikaltaan puolustaja.


title: Miki Roqué

text: Roqué pelasi juniorina Lleidassa, josta hän siirtyi englantilaiseen Liverpooliin kesällä 2005. Hän oli voittamassa nuorten FA Cupia kaudella 2005–2006. Debyyttinsä Liverpoolin edustusjoukkueessa hän teki 5. joulukuuta 2006 Mestarien liigan ottelussa turkkilaista Galatasarayta vastaan. Vuosina 2007–2009 hän pelasi lainalla Oldham Athleticissä, Xerezissä ja Cartagenassa.


title: Miki Roqué

text: Liverpoolin vapautettua Roquén kesällä 2009 hän siirtyi Real Betisiin.


title: Miki Roqué

text: Roque kuoli kesäkuussa 2012 lantiosyöpään.


title: Prix de Rome

text: Prix de Rome (Rooman-palkinto) oli vuosina 1663–1968 myönnetty taideopiskelijoiden apuraha, jonka kustansi Ranskan valtio. Samannimisiä palkintoja ovat jakaneet tai jakavat myös Belgian, Kanadan, Hollannin ja Yhdysvaltain valtiot, mutta tässä käsitellään Ranskan valtion palkintoa.


title: Prix de Rome

text: "Prix de Rome" luotiin Ludvig XIV:n kaudella. Palkinto jaettiin vuosittain lupaaville taideopiskelijoille (taidemaalareille, kuvanveistäjille ja arkkitehdeille), jotka osallistuivat vaikeaan karsintakilpailuun. Kilpailu oli avoin Ranskan kuninkaallisen taideakatemian opiskelijoille. Voittaja sai asua neljä vuotta Ranskan akatemian Mancini-palatsissa Roomassa Ranskan kuninkaan kustannuksella. Voittaja saattoi jatkaa asumistaan, jos instituutin johtaja piti sitä tarpeellisena.


title: Prix de Rome

text:
Rooman-palkinto oli tärkeä ja haluttu, koska Roomaa pidettiin varsinkin ennen vuotta 1850 maailman taiteen keskuksena.
Palkinto jaettiin kolmen alan opiskelijoille: maalaustaide, kuvanveisto ja arkkitehtuuri. Vuonna 1803 lisättiin neljäs, musiikki, ja 1804 viides, piirustus.


title: Prix de Rome

text: Esimerkiksi Eugène Delacroix, Edouard Manet, Edgar Degas ja Maurice Ravel yrittivät saada "Prix de Romen" mutta eivät onnistuneet. Kun Jacques-Louis David oli epäonnistunut kolme kertaa peräkkäin, hän harkitsi itsemurhaa. Ravel yritti yhteensä viisi kertaa voittaa palkinnon, mutta viimeinen epäonnistuminen johti sellaiseen kiistaan, että Pariisin konservatorion hallinto järjestettiin uudelleen.


title: Prix de Rome

text: Kirjailija ja kulttuuripoliitikko André Malraux lopetti Prix de Romen vuonna 1968 toimiessaan Ranskan kulttuuriministerinä. Sen jälkeen on perustettu uudenlaisia kilpailuja, ja akatemiat yhdistettiin Ranskan instituuttiin. Nykyisin voittajat saavat oleskella 18 tai joskus 24 kuukautta Ranskan akatemian omistamassa Villa Medicissä Roomassa.


title: Ancient Leaves

text: Ancient Leaves on amerikkalaisen ambient-muusikko Michael Stearnsin toinen sooloalbumi ja hänen ensimmäinen LP-levyllä julkaistu albuminsa. Levyllä on mukana kantele sekä gregoniaanista kirkkolaulua.


title: Torben Ulrich

text: Torben Ulrich (s. 4. lokakuuta 1928 Tanska) on tanskalainen entinen tennispelaaja, kirjailija, muusikko, journalisti, taiteilija, elokuvaohjaaja ja Metallican perustajajäsenen rumpali Lars Ulrichin isä.


title: Torben Ulrich

text: Ulrich pelasi tennistä 1940-luvun loppupuolelta 1970-luvulle ja Tennis Grand Masters tourilla hän pelasi 1970- ja 1980-luvuilla. Vuonna 1976 hän oli rankingissa paras senior-pelaaja. Ulrichin paras sijoitus maailmanlistalla oli 96:s sija, jonka hän saavutti lokakuussa 1973.


title: Beckholmen

text: Beckholmen on pienehkö saari Ruotsin pääkaupungin Tukholman keskustassa, Djurgårdenin saaren eteläpuolella. Beckholmsbron-silta yhdistää Beckholmenin Djurgårdeniin. Saari on näytellyt historiansa aikana suurta roolia Tukholman merenkulkuteollisuudessa. 1900-luvulla se oli vuosikymmeniä Ruotsin merivoimien hallinnassa. Nykyisin Beckholmen on suojeltua aluetta, osa kansallista kaupunkipuistoa ja luokiteltu historialliseksi monumentiksi.


title: Beckholmen

text: Saaren nimi (”Pikisaari”) tulee vuonna 1633 perustetusta pienkeittämöstä, jossa keitettiin piestä laivanvalmistuksessa tarvittavaa tervaa. Sitä ennen saari tunnettiin nimellä Biskopsholmen (”Piispansaari”). Kuningatar Kristiina lahjoitti 1600-luvun puolivälissä saaren kruunulta Tukholman kaupungille. Myöhemmin saarella harjoitettiin pitkään tervan varastointia ja käsittelyä. Saaren rakennuksista vanhin on vuonna 1690 valmistunut vanha tervamestarin virkatupa, jonka alkuperäinen versio tosin tuhoutui tulipalossa 1723. Se rakennettiin uudelleen 1725.


title: Beckholmen

text: Ruotsin tervakauppa kuihtui Suomen menettämisen jälkeen 1800-luvun alkupuolella, joten vuonna 1848 Ruotsin tukkukauppiaiden seura hankki Beckholmenin haltuunsa ja rakennutti sinne 1850 kaksi laivatelakkaa sekä laivaveistämön. Saaren keskelle rakennettiin 1871 Axel Kumlienin suunnittelema telakkamestarin asuinhuvila. Tukholman kaupunki osti koko saaren vuonna 1918 ja myi sen Ruotsin merivoimille. Merivoimat rakennutti 1920-luvun puolivälissä aiempien telakoiden rinnalle kuningas Kustaa V:n mukaan nimetyn niin sanotun GV-telakan. GV-telakan telakka-allas on pidentämisen jälkeen 197 metriä pitkä. Sitä vuokrattiin myöhemmin aina 1980-luvun puoliväliin asti Finnboda Varv -laivanrakennusyhtiölle. Telakkatoiminta jatkuu saarella edelleen. Koko saari on ollut vuodesta 1995 osa Tukholman kansallista kaupunkipuistoa.


title: Beckholmen

text: Beckholmenin nähtävyyksiin kuuluvat myös kirahvien näköisiksi maalatut satamanosturit, jotka siirrettiin saarelle 1988 Hammarbyn satamasta.


title: Vastike

text: Vastike voi tarkoittaa:


Salibandyn maailmanmestaruuskilpailut 2004 olivat historian yhdeksännet maailmanmestaruuskilpailut ja viidennet miesten MM-kisat. Ne pelattiin Sveitsissä. Mukana oli yhteensä 26 maata kolmessa eri sarjassa. Mestaruuden vei Ruotsi, toiseksi tuli ensimmäistä kertaa mitaleille päässyt Tšekki ja kolmanneksi Suomi.


title: Salibandyn maailmanmestaruuskilpailut 2004

text: C-sarja pelattiin kuukautta aiemmin kuin A- ja B-sarja, ja sarjan pelit pelattiin Espanjassa. Alun perin C-sarjassa mukana piti olla myös Georgia, mutta Espanjan järjestäjät eivät antaneet joukkueelle pelilupaa.


text: Japani nousi B-sarjaan


text: Italia nousi A-sarjaan


title: Viimeinen syksy

text: Viimeinen syksy on suomalaisen rockyhtye Pelle Miljoona & 1980:n syksyllä 1979 julkaistu toinen albumi ja Pelle Miljoonan kolmas. Ennen levyä julkaistiin singlet ""Lanka palaa" / "Intiaanikesä"" (joka ei ole levyllä) ja ""Tahdon rakastella sinua" / "Viimeinen syksy (jukebox)"". Levyn varsinainen hitti oli "Tahdon rakastella sinua", Tumppi Varosen laulama Ari Taskisen sävellys ja sanoitus. Sen levytti myöhemmin mm. Taiska.


title: Viimeinen syksy

text: Albumin kaksi puolta ovat selkeästi erottuvia kokonaisuuksia. Pelle Miljoona laulaa ja on sanoittanut kaikki A-puolen laulut, mutta B-puoli on soundeiltaan Problems?-henkinen, ja sen neljä ensimmäistä kappaletta laulaakin Tumppi Varonen. 1980 tarjoaa kokonaisuuteen uusia värejä mm. hienoisia jazz-sävyjä. Levyn kannessa oli ensimmäisessä painoksessa yhtyeen nimenä pelkästään "1980", mutta albumin myöhemmissä painoksissa on käytetty yhtyeen pitempää nimeä. Levyn rummut ja basso äänitettiin "Finnvox"-ykkösstudiolla ja kitarat sekä laulu "Finnscandia"-kakkosstudiolla, jossa levy myös miksattiin. Pelle Miljoona voitti Soundi-lehden lukija-äänestyksessä vuoden 1979 säveltäjä/sanoittaja-sarjan. "Viimeinen syksy" -albumin jälkeen yhtyeeltä ilmestyi livealbumi "Näyttämökuvia", joka oli äänitetty yhtyeen viimeiseltä keikalla Tavastialla 17. joulukuuta 1979.


title: Viimeinen syksy

text: Pelle Miljoona & 1980:n kitaristi Stefan Piesnack erotettiin yhtyeestä juuri ennen "Viimeinen syksy" -levynjulkaisutilaisuutta. Tässä levynjulkaisutilaisuudessa laulaja Matti "Makke" Fagerholm (joka myöhemmin tunnetaan paremmin nimellä Michael Monroe) ja kitaristi Nasse Stenfors (taiteilijanimenä 'Nasty Suicide' Hanoi Rocks -aikoina) perustivat Hanoi Rocksin Stefan Piesnackin kanssa.


title: Viimeinen syksy

text: Seuraava Pelle Miljoonan yhtye oli Pelle Miljoona Oy.


title: Viimeinen syksy

text: A-puoli


title: Viimeinen syksy

text: B-puoli


title: Sileä lihaskudos

text: Sileä lihaskudos () muodostaa ruumiin painosta vain noin kolme prosenttia. Sileällä lihaskudoksella on suuri merkitys sisäelinten toiminnalle. Sileää lihaskudosta on onttojen putkimaisten ja pussimaisten elinten kuten verisuonten, hengitysteiden, ruoansulatuskanavan, virtsateiden ja sukuelinten ympärillä. Ihon pienet karvankohottajalihakset muodostuvat sileästä lihaskudoksesta. Myös silmissä on sileää lihaskudosta. Sydämen ympärillä sileän lihaskudoksen sijasta on poikkijuovaista sydänlihaskudosta. Sileän lihaskudoksen toiminta on tahdosta riippumaton.


title: Sileä lihaskudos

text: Verrattuna monitumaisiin jättiläismäisiin poikkijuovaisiin lihassoluihin, sileät lihassolut muistuttavat paljon enemmän muiden kudosten soluja sekä kooltaan että rakenteeltaan. Sileä lihaskudos koostuu tavallisesti sukkulamaisista 0,02–0,5 mm pitkistä ja 3–10 µm:n paksuista poikkijuovattomista soluista, joissa on yksi tuma keskellä solua. Sileät lihassolut ovat uusiutumiskykyisiä. Sileissäkin lihassoluissa on aktiinia ja myosiinia, mutta ne eivät ole järjestyneet filamenteiksi ja sarkomeereiksi. Epäsäännöllisen järjestyksen ansiosta sileä lihas pystyy supistumaan tehokkaasti laajalla pituusalueella. Se on tärkeää, koska monien onttojen elinten tilavuus vaihtelee erittäin paljon. Niiden on supistuttava, vaikka ne olisivat äärimmilleen venyneitäkin. Kun sileä lihaskudos supistaa onttoa sisäelintä, voi sisäelimen paine palauttaa sileän lihaksen takaisin alkuperäiseen pituuteensa supistuksen jälkeen.


title: Sileä lihaskudos

text: Sileät lihassolut, kuten poikkijuovaisetkin, supistuvat aktiini- ja myosiinisäikeiden liukuessa toistensa lomaan. Sileän lihaskudoksen toiminta ei ole tahdonalaista vaan tahdosta riippumatonta autonomisen hermoston säätelemää. Välittäjäaineina toimivat ainakin asetyylikoliini ja noradrenaliini. Suurin osa sileistä lihaksista supistuu spontaanisti myös ilman hermoimpulssia (esimerkiksi suolen seinämän lihassyyt). Myös hormoneilla on vaikutusta sileän lihaksen ärsytyskynnykseen ja supistumiseen. Sileän lihaksen supistus alkaa ja päättyy paljon hitaammin kuin poikkijuovaisen. Yksittäinen lihasnykäys saattaa kestää useita satoja millisekunteja. Sileät lihakset ovat väsymättömiä ja ne toimivat koko ajan vaihtelevalla teholla.


title: Sileä lihaskudos

text: Sileät lihakset muun muassa kuljettavat ravintoaineita ruoansulatuskanavassa, tyhjentävät virtsarakon, osallistuvat keuhkojen ilmavirtaukseen, kohottavat ihokarvoja ja säätelevät verisuonten läpimittaa, silmän mustuaisen muotoa sekä katseen kohdistusta.


title: Charge-oireyhtymä

text: Charge-oireyhtymä eli CHARGE on vuonna 1977 kuvattu oireisto, jonka arvioitu esiintymistiheys on noin 1/12 000. Sairaus on yleisempi naisilla kuin miehillä.


title: Charge-oireyhtymä

text: Charge-oireyhtymän keskeisiä piirteitä ovat silmähalkiot, kuulovaurio, kehitysvammaisuus, sydänvika, nenänieluaukon umpeuma sekä epämuodostumat mm. sukupuolielinten alueella. Joskus oireyhtymä aiheuttaa munuaisvaurioita, tasapaino-ongelmia, keskushermostomuutoksia ja harvoin silmättömyyttä. Nenänieluaukon umpeutuminen voi olla oireyhtymän kanssa syntyneelle vaarallista.


title: Charge-oireyhtymä

text: Silmähalkiot johtavat toisinaan heikentyneeseen näkökykyyn. Potilaat ovat useimmiten myös kuulovammaisia, ja charge-oireyhtymä onkin yleisimpiä synnynnäisen kuurosokeuden syitä.


title: Charge-oireyhtymä

text: Charge-nimi on lyhenne, joka on muodostettu oireiston tyypillisiä piirteitä kuvaavista englannin kielen sanoista. Oireissa on myös yksilöllistä vaihtelua.


title: Charge-oireyhtymä

text: On arvioitu, että charge-yhdistelmävammaa potee Pohjoismaissa yhteensä parisensataa ihmistä. Suomessa ei ole Charge-potilasjärjestöä.


title: Formula 1 -kausi 1977

text: Formula 1 -kausi 1977 oli 28. Formula 1 -kausi. Se alkoi 9. tammikuuta ja päättyi 23. lokakuuta 1977 17:n kilpailun jälkeen.


title: Formula 1 -kausi 1977

text: Mestaruuden vei jälleen Niki Lauda ja valmistajissa Ferrari. Lauda saavutti kauden aikana kymmenen palkintosijaa, joka oli aikansa ennätys.


title: Arvinger

text: Arvinger on norjalainen viikinkimetalliyhtye, jonka varsinaiset jäsenet ovat laulaja-sanoittaja Djerv sekä muista soittimista vastaava Hauk. Arvingerissa on vieraillut muutama sessiomuusikko sen jälkeen kun yhtye perustettiin vuonna 2001. Aluksi yhtye julkaisi kotistudiollaan äänittämiä kappaleitaan MP3.Com-sivulla, mutta niiden saavutettua merkittävää suosiota, julkaisivat he pian esikoisalbuminsa "Helgards Fall" (2002).


title: Anthony Gardner

text: Anthony Gardner (s. 18. elokuuta 1981 Stafford, Englanti) on englantilainen jalkapalloilija, joka edustaa Englannin Valioliigassa pelaavaa Hull Cityä. Hän on pelipaikataan puolustaja.


title: Anthony Gardner

text: Yhtenä Valioliigan nopeimpana pelaajana tunnettu Gardner aloitti uransa Port Valessa vuonna 1998. Kahden Vale -kauden aikana hän teki 4 maalia pelaamassaan 45:ssä ottelussa. Tammikuussa 2000 Gardner siirtyi Tottenhamiin. Reservien kautta edustusjoukkueeseen noussut staffordilainen pelasi debyyttiottelunsa maaliskuussa 2001 Derby Countya vastaan. Polvivamma piti Gardnerin loppukauden sivussa. Syyskuussa 2002 Gardner teki ensimmäisen maalinsa "Spurs" -paidassa tekemällä maalin 3–2 voitto-ottelussa paikallisvastustaja West Ham Unitedia vastaan.


title: Anthony Gardner

text: Kesällä 2008 Garner siirtyi pysyvällä sopimuksella Hull Cityyn Tottenhamista.


title: Macintosh Color Classic II

text: Macintosh Color Classic II on Applen 31. lokakuuta 1993 julkaisema tietokone. Laitetta myytiin vain Kanadassa, Euroopassa ja Aasiassa ja se perustui Macintosh Color Classic-tietokoneeseen. Ensimmäiseen Color Classiciin verrattuna Color Classic II sisälsi kehittyneemmän, Macintosh LC III -mallisen emolevyn ja 33 MHz:n suorittimen. Myöhemmin laitetta myytiin myös nimellä Performa 275. Laitteiden tuotanto lakkautettiin 1. syyskuuta 1995.


title: Merirosvoradio (televisiosarja)

text: Merirosvoradio oli vuosina 1974–1976 esitetty suomalainen komediasarja, jossa tehtiin radiolähetyksiä sekä haastateltiin eri henkilöitä ja myös seurattiin eri henkilöiden elämää. Sarjassa radion työntekijät tekivät hauskoja radiolähetyksiä ja ohjelmia.


title: Merirosvoradio (televisiosarja)

text: Sarjaa tuotti . Ohjaajina toimivat Pertsa Reponen ja Vesa Nuotio. Päätehtävissä nähtiin Heikki Kinnunen, Leo Lastumäki, Petra Frey, Pekka Laiho, Erkki Liikanen, Risto Mäkelä, Esko Roine ja Leena Uotila.


title: Hurrikaani Iris

text: Hurrikaani Iris oli pienikokoinen mutta voimakas trooppinen hirmumyrsky, joka tuhosi Belizen eteläosia lokakuun 2001 alulla. Se oli vuoden 2001 Atlantin hurrikaanikauden yhdeksäs nimetty trooppinen myrsky. Saffirin-Simpsonin hurrikaaniasteikolla se luokiteltiin 4. luokkaan. Myrsky aiheutti tuhoja Belizessä, Dominikaanisessa tasavallassa ja Guatemalassa. Sen tuhoiksi arvioitiin 150 miljoonaa silloista Yhdysvaltain dollaria.


title: Hurrikaani Iris

text: Ensimmäinen säähäiriö, josta Iris myöhemmin kehittyi, oli havaittavissa eteläisellä Atlantilla syyskuun lopulla. Se kehittyi trooppiseksi matalapaineeksi 4. lokakuuta. Seuraavan päivänä Iris täytti jo trooppisen myrskyn tunnusmerkit. Hirmumyrskyn voiman se saavutti 6. lokakuuta iltapuolella, kun sen tuulennopeus oli 32 m/s ja matalapaineen keskus 992 hPa. Kovimmillaan tuulet olivat yli 60 m/s 9. lokakuuta keskiyöllä, jolloin paine Iriksen silmässä oli 948 hPa. Vuorokauden kuluttua tästä Iris oli jo laantunut.


title: Hurrikaani Iris

text: Surmansa saaneiden tarkkaa määrää ei tiedetä, mutta 31 hengen kuolema on vahvistettu. Heistä kolme oli dominikaanisessa tasavallassa, kahdeksan rankkasateiden aiheuttamien tulvien takia Guatemalassa ja 20 laivalla nimeltä "Wave Danger", joka kaatui Belizen rannikolla. Lehtitietojen mukaan 30 muuta belizeläistä menehtyi myrskyn kourissa.


title: Hurrikaani Iris

text: Aineelliset vahingot olivat pahimpia Belizen eteläosien sisämaassa köyhissä maalaiskylissä. Yli puolet alueen 56 koulusta oli raunioina.


title: Kantatie 52

text: Kantatie 52 on Tammisaaresta Salon ja Someron kautta Jokioisiin kulkeva kantatie. Tien pituus on 111 kilometriä.


title: Kantatie 52

text: Tie Tammisaaresta Somerolle on pääosin hyvälaatuista kaksikaistaista tietä, joskin Perniön ja Salon välillä tie on liikennemääriinsä nähden melko kapea. Salon kohdalla tie kulki kaupungin keskustan halki, mutta ohikulkutien ykkösosan valmistuttua joulukuussa 2016, kulkee liikenne kaupungin itäpuolitse 110-tielle. Tie kulkee myös Someron keskustan halki. Someron ja Jokioisten väli on sen sijaan kapea, mutkainen, mäkinen ja siten kantatieksi hyvin heikkotasoinen. Etelästä pohjoiseen kuljettaessa tiellä on viitoitukset Tammisaaresta Saloon ja Salosta Forssaan. Forssaan suuntautuva viitoitus kääntyy kuitenkin Someron pohjoispuolella seututielle 282 ja kantatien 52 pohjoisimman osan viitoitus suuntautuu Jokioisiin.Vuoden 1938 tienumerointijärjestelmässä kantatie 52 oli maantie Tammisaaresta Saloon. Tämä osa tiestä on yhä alkuperäisellä paikallaan, joskin se on rakennettu uudelleen 1960- ja 1970-luvuilla. Suurelta osin se kulkee yhä keskiaikaisen Kuninkaantien kohdalla tai hyvin lähellä sitä. Osuus Salosta Somerolle on rakennettu 1960-luvulla. Sen tienumero oli aluksi 240. Osuus Somerolta Jokioisten Haapaniemeen on entistä valtatietä 2. Kakkostien nykyisen linjauksen valmistuttua siitä tuli maantie 2803. Vuoden 1996 tienumerouudistuksessa maantiet 240 ja 2803 muutettiin osaksi kantatietä 52.


title: Kantatie 52

text: Vuonna 2010 Perniön kohdalle seututien 183 risteykseen rakennettiin kiertoliittymä.


title: Kantatie 52

text: Toukokuussa 2015 käynnistyivät Salon itäisen ohitustien rakennustyöt ja ykkösosa avautui liikenteen käyttöön 29.12.2016. Keskustaan johtava Perniöntie (vanha kantatie 52) liitettiin kantatiehen tasoliittymänä. Ohikulkutiestä tuli yksiajoratainen, ja siihen liitettiin seututiet 186 ja 110 porrastettuina tasoliittyminä. Hankkeen kustannukset olivat noin 10 miljoonaa euroa, mutta ylittyivät siitä miljoonalla eurolla.


title: Kantatie 52

text: Kantatien 52 pohjoisin osuus Someron ja Jokioisten välillä on niin kapea, mutkainen ja mäkinen, että se ei täytä kantatien eikä edes seututien standardeja. Vaikka Forssaan suuntautuva viitoitus kääntyykin seututielle 282, on myös Someron ja Jokioisten välinen tieyhteys suosittu esimerkiksi Someron ja Loimaan väliselle liikenteelle. Tien parantamista ei kuitenkaan ole toistaiseksi suunniteltu.


title: Cockaynen oireyhtymä

text: Cockaynen oireyhtymä on oireisto, jonka taudinkuvaan kuuluvat mm. kääpiökasvuisuus, kehitysvammaisuus, epätavallinen valonherkkyys ja ennenaikainen vanheneminen. Sairaudesta kärsii yksi ihminen 250 000:sta, joidenkin arvioiden mukaan tätäkin pienempi määrä.


title: Cockaynen oireyhtymä

text: Oireisto tavataan jakaa kolmeen tyyppiin. A-tyypin Cockaynessa oireet ovat eteneviä ja alkavat varhaisessa lapsuudessa. B-tyypin Cockayne on synnynnäinen, ja näitä lievempi, harvinainen C-tyyppi ilmenee vasta myöhemmällä lapsuus- / nuoruusiällä. C-tyyppiin ei yleensä liity kehitysvammaisuutta, mutta siihen kuuluu joitakin oireita sekä A- että B-tyypeistä.


title: Cockaynen oireyhtymä

text: Cockaynen oireyhtymästä kärsivät ovat monesti kuuroja. Varhainen dementia ja verenpainetauti on mahdollinen. Potilaat ovat yliherkkiä valolle, ja 10–15 tunnin altistus UV-säteilylle saattaa vaurioittaa heidän elimistöään merkittävästi. Oireisto aiheuttaa ennenaikaisen vanhenemisen, ja progeerikkojen tavoin useimmat Cockayne-potilaat eivät elä aikuisiälle. Keskimääräinen elinikä on 12 vuotta, ja tyypillinen kuolinsyy on mm. keuhkokuume.


title: Cockaynen oireyhtymä

text: Oireisto nimettiin Edward Alfred Cockaynen mukaan.


title: Cri du chat

text: Cri du chat on kromosomissa 5 esiintyvän deleetion aiheuttama oireyhtymä, jonka piirteitä ovat vaikean tai syvän kehitysvammaisuuden lisäksi mm. pienikokoisuus, pienipäisyys ja puheen kehittymättömyys. Nimensä oireisto on saanut potilaiden omaleimaisesta itkusta, jonka vihjataan muistuttavan kissan nau'untaa.


title: Cri du chat

text: Syvästi kehitysvammaisista henkilöistä yhdellä prosentilla on cri du chat -oireisto. Syndrooman esiintyvyydestä ei ole tarkkaa tietoa, mutta arvioita on esitetty runsaasti 1/15 000 ja 1/60 000 väliltä.


title: Cri du chat

text: Cri du chat -oireyhtymän kuvasi ensimmäisenä ranskalainen Jérôme Lejeune vuonna 1963.


title: Jérôme Lejeune

text: Jérôme Jean Louis Marie Lejeune (26. kesäkuuta 1926 – 3. huhtikuuta 1994) oli ranskalainen lastenlääkäri ja geneetikko. Hän oli abortin vastustaja ja paavi Johannes Paavali II:n henkilökohtainen ystävä.


title: Jérôme Lejeune

text: Lejeune hoiti urallaan useita Down-lapsia ja havaitsi ensimmäisenä, että heillä oli yhteistä kromosomin 21 trisomia.


title: Jérôme Lejeune

text: Lejeune kuvasi ensimmäisenä cri du chat -oireiston vuonna 1963. Hän kuoli syöpään Pariisissa 1994.


title: Kantatie 46

text: Kantatie 46 on Kouvolan ja Heinolan kirkonkylän välinen kantatie, jonka pituus on 61 kilometriä. Tie on kaksikaistainen ja paikoitellen mutkainen. Raskaan liikenteen määrä on kohtalaisen suuri. Väylällä sijaitsevat Rautkosken tienhaaran ja Uimilan pikavuoropysäkit Jaalassa. Tie on osa lyhintä päätieyhteyttä Kotkasta ja Kouvolasta Jyväskylään.Kuusankosken Voikkaan ja Heinolan välinen tie on rakennettu 1970- ja 1980-luvuilla. Vuonna 1976 siitä tuli kantatie 60. Tie Voikkaalta valtatielle 15 valmistui vuonna 1992. Vuoden 1996 tienumerouudistuksessa kantatie 60 siirtyi Tampereen kehätielle, ja Kouvolan ja Heinolan välisestä tiestä tuli kantatie 46.


title: Kantatie 46

text: Kantatietä 46 tullaan tulevaisuudessa leventämään Uudenmaan ELY-keskuksen alueella koko matkaltaan. Nykyinen tie Uimilan ja Heinolan Kirkonkylän välillä on kapea ja mutkainen, eikä täytä kantateille asetettuja vaatimuksia.


title: Fluxus

text: Fluxus ( 'katoavainen', häilyvä' 'virtaava') on kansainvälinen taiteilijoiden, säveltäjien ja muotoilijoiden verkosto, joka perustettiin vuonna 1962. Sille on tyypillistä eri taiteenalojen ja suuntausten yhdistäminen. Fluxustaiteilijat ovat olleet aktiivisia kuvataiteissa, musiikissa, sekä kirjallisuudessa, kaupunkisuunnittelussa, arkkitehtuurissa ja muotoilussa. Fluxusta kuvataan usein sanalla intermedia. Esimerkiksi runous ja kuvataide kohtaavat toisensa visuaalisessa runoudessa.


title: Fluxus

text: Fluxus-sanan otti käyttöön liettualaissyntyinen, Yhdysvalloissa asunut taiteilija Jurgis Mačiūnas (1931-78) vuonna 1962. Ryhmän juuria voidaan jäljittää 1950-luvun lopulle New Yorkin "New School for Social Researchin" kokeellisen säveltämisen kursseille, joita johti John Cage 1957-1959. Monet Cagen oppilaat olivat taiteilijoita, joilla oli vähän kokemusta musiikista. Fluxuksen perustajia olivat Jackson Mac Low, Al Hansen, George Brecht ja Dick Higgins. Cagen luokilla vierailivat myös muun muassa Fluxukseen vaikuttaneet Marcel Duchamp ja Allan Kaprow (jota pidetään ensimmäisten happeningien luojana). Varhaiskaudella Fluxus oli aktiivinen Euroopassa, erityisesti Saksassa sekä Japanissa ja Yhdysvalloissa.